**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ K΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Μαρτίου 2025, ημέρα Δευτέρα και ώρα 16.20΄, στην Αίθουσα «Αθανασίου Κωνστ. Τσαλδάρη» (223), συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Χριστόδουλου Στεφανάδη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής».

Στη συνεδρίαση παρέστησαν ο Αναπληρωτής Υπουργός Παιδείας, Θρησκευμάτων και Αθλητισμού, κ. Ιωάννης Βρούτσης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Κεφαλά Μαρία Αλεξάνδρα, Γιώργος Ιωάννης, Δεληκάρη Αγγελική, Σενετάκης Μάξιμος, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Χρυσομάλλης Μιλτιάδης, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Γκολιδάκης Διαμαντής, Κυριάκης Σπυρίδων, Συρεγγέλα Μαρία, Λιβανός Μιχαήλ, Ακτύπης Δημήτριος, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Τσιλιγγίρης Σπυρίδων (Σπύρος), Σταρακά Χριστίνα, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ζεϊμπέκ Χουσεϊν, Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων και Κόντης Ιωάννης.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής».

Ως προς την οργάνωση της συζήτησης, αρχικά θα τοποθετηθούν οι Εισηγητές και οι Ειδικοί Αγορητές. Η συζήτηση θα ολοκληρωθεί με την ομιλία του Αναπληρωτή Υπουργού και θα ακολουθήσει η ψηφοφορία.

Όποιο άλλο μέλος επιθυμεί να πάρει το λόγο, μετά τους Εισηγητές και τους Ειδικούς Αγορητές, παρακαλώ να ενημερώσει τη Γραμματεία της Επιτροπής.

Το λόγο έχει ο Εισηγητής της Πλειοψηφίας, ο κ. Καλλιάνος.

**ΙΩΑΝΝΗΣ ΚΑΛΛΙΑΝΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Κύριε Πρόεδρε της Επιτροπής, κύριε Αναπληρωτή Υπουργέ, κυρίες και κύριοι βουλευτές, το σχέδιο νόμου του οποίου η συζήτηση θα διεξαχθεί σήμερα στην Επιτροπή μας αφορά την Κύρωση Διεθνούς Συμβάσεως. Συγκεκριμένα, αφορά την «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής», που υπογράφηκε στο Μπουένος Άιρες, στις 8/2/2023.

Όπως αναγράφεται στο προοίμιο της Συμφωνίας, οι δύο χώρες την υπέγραψαν με την πεποίθηση ότι η αθλητική συνεργασία τους θα συμβάλει στην προώθηση και την ενίσχυση των φιλικών δεσμών μεταξύ των δύο χωρών και των λαών τους και βεβαίως, επιβεβαιώνοντας τη δέσμευσή τους στις αρχές του «ευ αγωνίζεσθαι» και της δεοντολογικής συμπεριφοράς στον αθλητισμό.

Αγαπητές και αγαπητοί συνάδελφοι, στο κείμενο αυτής της Συμφωνίας, που καλούμαστε να κυρώσουμε, αντιλαμβάνεστε ότι συναντώνται αποφασισμένες να συνεργαστούν αρμονικά και δημιουργικά στον αθλητισμό δύο φιλικές χώρες, η Ελλάδα και η Αργεντινή.

Η χώρα μας είναι μικρή σε έκταση και πληθυσμό, όμως η προσφορά της στον παγκόσμιο αθλητισμό είναι τεράστια. Η Ελλάδα είναι η γενέτειρα των Ολυμπιακών Αγώνων, Αγώνες που είχαν πανελλήνιο χαρακτήρα, κατά την αρχαιότητα και σήμερα έχουν πανανθρώπινη διάσταση.

Χαρακτηριστικά, ο αρχαίος λυρικός ποιητής Πίνδαρος τραγουδά για τους Ολυμπιακούς Αγώνες στην Πρώτη Ολυμπιακή Ωδή του, λέγοντας «Όπως το νερό είναι το πολυτιμότερο από τα στοιχεία και όπως ο χρυσός προβάλλει σαν το πιο ακριβό ανάμεσα σε όλα τα αγαθά και όπως τέλος ο ήλιος φωτοβολεί περισσότερο από κάθε άλλο άστρο, έτσι και η Ολυμπία λάμπει, σκιάζοντας κάθε άλλον αγώνα.».

Η Αργεντινή είναι η έβδομη σε έκταση χώρα του πλανήτη με πληθυσμό, που αγγίζει τα 50 εκατομμύρια κατοίκους. Ανάμεσά τους περιλαμβάνονται δεκάδες χιλιάδες ομογενείς μας, που πολλοί έχουν εγκατασταθεί εκεί από δεκαετίες, με αρκετούς να έχουν διακριθεί στην οικονομία, στην πολιτική αλλά και αλλού. Στο Μπουένος Άιρες, δραστηριοποιήθηκαν επιχειρηματικά για χρόνια ο Αριστοτέλης Ωνάσης, αλλά και ο Ευγένιος Ευγενίδης.

Η Αργεντινή είναι μία από τις μεγάλες παγκόσμιες δυνάμεις σε πλήθος αθλημάτων, ανάμεσά τους το ποδόσφαιρο, ασφαλώς, αλλά και το μπάσκετ. Είναι γνωστές οι μεγάλες επιτυχίες της στο ποδόσφαιρο, ενώ είναι άξιο λόγου να αναφερθεί πως το πρώτο μουντομπάσκετ διοργανώθηκε, το 1950, στην Αργεντινή, με νικήτρια την ομάδα αυτής της χώρας.

Η Ελλάδα και η Αργεντινή έχουν πολύ στενούς δεσμούς φιλίας, ήδη, από τον 19ο αιώνα. Συγκεκριμένα, το 2024 γιορτάστηκαν τα 150 χρόνια ίδρυσης διπλωματικών σχέσεων μεταξύ των δύο χωρών, σχέσεων που ξεκίνησαν από το 1874.

Ενδεικτικό των μακροχρόνιων φιλικών σχέσεων των δύο χωρών είναι και το γεγονός πως τόσο στην Αθήνα όσο και στο Μπουένος Άιρες υπάρχουν πλατείες αφιερωμένες στις δύο χώρες. Η πλατεία Αργεντινής Δημοκρατίας, στην Αθήνα, κοσμείται από την προτομή του εθνικού ήρωα της Αργεντινής Χοσέ ντε σαν Μαρτίν και η πλατεία Ελλάδος, στο Μπουένος Άιρες, κοσμείται από αντίγραφο του αρχαίου αγάλματος του Ποσειδώνα ή του Δία του Αρτεμισίου.

Ακόμα και το όνομα της χώρας έχει ελληνικές ρίζες, αφού αυτό οφείλεται στο ασήμι, πολύτιμο μέταλλο, στο οποίο η Αργεντινή διαθέτει αποθέματα και μακραίωνη παράδοση εξόρυξης. Η λατινική ονομασία αυτού του μετάλλου είναι «argentum», που προέρχεται από το αρχαιοελληνικό «άργυρος».

Αναφορικά με τη διάρθρωση του σχεδίου νόμου, αυτό συγκροτείται από δύο άρθρα. Το άρθρο πρώτο αφορά το κείμενο της Συμφωνίας Αθλητικής Συνεργασίας, που υπογράφηκε στις 8/2/2023 και το οποίο κείμενο αποτελείται από δώδεκα άρθρα. Το άρθρο δεύτερο αφορά την έναρξη ισχύος, όπου επισημαίνεται, ότι η ισχύς του παρόντος νόμου αρχίζει από τη δημοσίευσή του στην Εφημερίδα της Κυβερνήσεως και της Συμφωνίας, που κυρώνεται από την πλήρωση των προϋποθέσεων της παραγράφου 1 του άρθρου 12 αυτής.

Σχετικά με τα 12 άρθρα, εκ των οποίων συγκροτείται η υπογραφείσα Συμφωνία Αθλητικής Συνεργασίας και τα οποία αποτελούν το άρθρο πρώτο του σχεδίου νόμου, μπορούν ενδεικτικά μεταξύ άλλων να επισημανθούν τα εξής.

Στο άρθρο 1, καταγράφεται ο σκοπός της Συμφωνίας, που είναι η ενίσχυση της αθλητικής συνεργασίας μεταξύ των δύο χωρών, στο υψηλότερο δυνατό επίπεδο, με βάση τις αρχές της αμοιβαιότητας και του αμοιβαίου οφέλους. Επίσης, τονίζεται πως θα ήταν επωφελές οι δύο χώρες να εργαστούν από κοινού σε διεθνή θέματα αμοιβαίου και πολυμερούς ενδιαφέροντος στον τομέα του αθλητισμού και να συντονίσουν τις θέσεις τους στα θέματα αυτά σε διεθνείς οργανισμούς και ομοσπονδίες ή συνομοσπονδίες.

Στο άρθρο 2, υπογραμμίζεται μεταξύ άλλων, η πολυδιάστατη αξία των Ολυμπιακών Αγώνων. Εκφράζεται η πρόθεση των δύο χωρών να διατηρήσουν τους Ολυμπιακούς Αγώνες, ως διεθνές αθλητικό γεγονός καθαρής συνείδησης και τονίζεται πως οι δύο χώρες θα εργαστούν στην κατεύθυνση αναβίωσης της ολυμπιακής εκεχειρίας.

Στο άρθρο 4, καταγράφονται 8 πεδία αθλητικής συνεργασίας, όπως ενδεικτικά θα σας πω, η υιοθέτηση κοινής γραμμής για την καταπολέμηση της φαρμακοδιέγερσης, του ντόπινγκ, δηλαδή και άλλων. Στο ίδιο άρθρο, συμφωνείται η ενίσχυση της συνεργασίας, με μετάδοση της τεχνογνωσίας και της εξειδικευμένης γνώσης από τους Ολυμπιακούς Αγώνες του 2004, σε θέματα πολιτικής προστασίας και ασφάλειας για την προετοιμασία, διεξαγωγή και τις υποδομές αθλητικών διοργανώσεων.

Στο άρθρο 5, επισημαίνεται ότι οι δύο χώρες αποδίδουν ιδιαίτερη προσοχή στην ανταλλαγή γνώσεων, που αφορούν ζητήματα, όπως η χρηστή διακυβέρνηση στον αθλητισμό και το ευ αγωνίζεσθαι, καθώς και οι σχέσεις των εθνικών κυβερνήσεων με τις διεθνείς ομοσπονδίες.

Στο άρθρο 9, σημειώνεται πως οι δύο χώρες θα ανταλλάσσουν προτάσεις για την ανάπτυξη προγραμμάτων αθλητικών ανταλλαγών σε δεκατρείς τομείς δραστηριοτήτων, όπως ενδεικτικά, η ανταλλαγή πληροφοριών, σχετικά με προγράμματα κοινωνικής ένταξης, μέσω του αθλητισμού, η συνεργασία για την ανάπτυξη του αθλητισμού για άτομα με αναπηρίες και άλλα.

Αναλυτικά, η θεματολογία καθενός από τα 12 άρθρα της Συμφωνίας, που συγκροτούν το άρθρο 1 του σχεδίου νόμου, είναι η ακόλουθη.

Στο πρώτο, ο σκοπός της Συμφωνίας. Στο δεύτερο, η διαμόρφωση και η υποστήριξη προτάσεων συνεργασίας, για την αναβίωση της ολυμπιακής εκεχειρίας. Στο τρίτο, οι αρμόδιες υπηρεσίες εφαρμογής της Συμφωνίας. Στο τέταρτο, τα πεδία αθλητικής συνεργασίας. Στο πέμπτο, τα προγράμματα διμερών αθλητικών ανταλλαγών. Στο έκτο, οι ανταλλαγές αθλητικών αντιπροσωπειών. Στο έβδομο, η αξιολόγηση της αθλητικής συνεργασίας. Στο όγδοο, η διευθέτηση ζητημάτων αθλητικών ανταλλαγών. Στο ένατο, οι προτάσεις ανάπτυξης προγραμμάτων αθλητικών ανταλλαγών. Στο δέκατο, η εσωτερική νομοθεσία και η αμοιβαιότητα. Στο ενδέκατο, η διευθέτηση των διαφορών και στο δωδέκατο, η έναρξη ισχύος, η διάρκειά της και τροποποίηση της Σύμβασης.

Συμπερασματικά, τελειώνοντας, το σχέδιο νόμου αφορά μια επωφελή διεθνή σύμβαση, μια συμφωνία, που είναι διαρθρωμένη εξαιρετικά και με πρόνοιες για όλα τα θέματα, που αφορά. Και μετά τα παραπάνω, τίθεται προς συζήτηση από τα μέλη της Επιτροπής το υποβαλλόμενο προς ψήφιση σχέδιο νόμου. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Καλλιάνο. Το λόγο έχει ο κύριος Υπουργός.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Καλλιάνο, η εισήγησή σας ήταν εξαιρετική, όχι από το τυπικό μόνο μέρος της διαδικασίας, αλλά και από την ευρύτερη εικόνα, που μας δώσατε για την Αργεντινή, που είναι πολύ σημαντικό σε τέτοιες ειδικά θεματικές, να αναπτύσσουμε και αυτό το κομμάτι. Συγχαρητήρια.

**ΙΩΑΝΝΗΣ ΚΑΛΛΙΑΝΟΣ (Εισηγητής της Πλειοψηφίας):** Ευχαριστώ πολύ, κύριε Υπουργέ. Ευχαριστώ θερμά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η Εισηγήτρια της Μειοψηφίας, η κυρία Σταρακά, μέσω webex.

**ΧΡΙΣΤΙΝΑ ΣΤΑΡΑΚΑ (Εισηγήτρια της Μειοψηφίας):** Σας ευχαριστώ πάρα πολύ, κύριε Πρόεδρε. Κυρίες και κύριοι συνάδελφοι, η σημερινή συζήτηση διεξάγεται στον απόηχο – να το αναφέρουμε και αυτό – του ανασχηματισμού της Παρασκευής. Ενός ανασχηματισμού με χαρακτηριστικά την ανακύκλωση αποτυχημένων πολιτικών και προσώπων και τον επικοινωνιακό αέρα μιας δήθεν επανεκκίνησης, η οποία, δυστυχώς, δεν κράτησε ούτε 48 ώρες, αφού, όπως γνωρίζετε και εσείς πάρα πολύ καλά, η παραίτηση του Αρίστου Δοξιάδη αποτέλεσε το αυτογκόλ, που λέμε σε ποδοσφαιρικούς όρους, του κυρίου Μητσοτάκη, που σκίασε τον ανασχηματισμό και ανέδειξε την έλλειψη πολιτικού σχεδίου, αλλά και το αδιέξοδο μιας Κυβέρνησης, που βρίσκεται σε αποδρομή. Στο πλαίσιο αυτό, συζητάμε σήμερα μια διμερή συμφωνία της χώρας μας, με τη δημοκρατία της Αργεντινής, για την περαιτέρω ενίσχυση των διπλωματικών μας σχέσεων, στο επίπεδο του αθλητισμού.

Αξίζει να τονίσουμε, όπως προαναφέρθηκε, εξάλλου και από τον Εισηγητή της Νέας Δημοκρατίας, ότι στις 8.2.2023, που υπογράφηκε η Συμφωνία αυτή, από τον τότε Υπουργό Εξωτερικών, τον κύριο Δένδια και τον Αργεντινό ομόλογό του. Πρόεδρος της Αργεντινής τότε ήταν ο Αλμπέρτο Φερνάντες, ενώ σήμερα είναι ο αμφιλεγόμενος και ακροδεξιός Χαβιέρ Μιλέι, ο οποίος έχει μια εντελώς διαφορετική θεώρηση για την πολιτική, σε σχέση με τον προκάτοχό του. Παρ’ όλα αυτά, η ιστορική μας σχέση με την Αργεντινή πρέπει να μας παρακινήσει να επιζητούμε τη συνεχή συνεργασία και συνεννόηση μεταξύ μας, παρόλο που το πολιτικό σκηνικό, σε διεθνές επίπεδο, έχει μεταβληθεί αρκετά, σε σχέση με το 2023 και το μέλλον φαντάζει, τουλάχιστον, αβέβαιο, αλλά και απρόβλεπτο.

Η Αργεντινή είναι φυσικός συνομιλητής και συνεργάτης στη Λατινική Αμερική, τόσο της Ελλάδας όσο και της Ευρωπαϊκής Ένωσης. Ας μην ξεχνάμε ότι τόσο η Ελλάδα όσο και η Αργεντινή απέκτησαν την ανεξαρτησία τους, κατά την ίδια χρονική περίοδο και στην Αργεντινή ζουν, σήμερα, τουλάχιστον 30.000 ομογενείς μας, κυρίως στο Μπουένος Άιρες. Υπάρχουν ορθόδοξες εκκλησίες, όπως ο ναός του Αγίου Νικολάου, σχολεία, ενώ λειτουργεί και το Ελληνικό Πολιτιστικό Ίδρυμα, με σκοπό την προβολή του ελληνικού πολιτισμού. Είναι αξιοσημείωτο, επίσης, να αναφέρουμε ότι στο Δήμο Μπερίσο, στο Μπουένος Άιρες, δραστηριοποιείται η παλαιότερη ελληνική κοινότητα στη Λατινική Αμερική.

Κατά τη διάρκεια της παρουσίας του κ. Δένδια εκεί, ανακοινώθηκε και η δωρεά της Ελληνικής Κυβέρνησης, για την κατασκευή δύο γηπέδων ποδοσφαίρου σε αυτό το Δήμο, στο Δήμο Μπερίσο, με την ονομασία «Grecia» - «Ελλάδα», δηλαδή. Θα θέλαμε γι’ αυτό, κύριε Υπουργέ, μια ενημέρωση, πότε πρόκειται να ξεκινήσει η κατασκευή τους ή αν έχει ήδη ξεκινήσει – δεν το γνωρίζουμε.

Επίσης, αξίζει να αναφέρουμε για το ποδόσφαιρο, που αποτελεί το πάθος των Αργεντινών και το συνδετικό κρίκο μεταξύ των δύο χωρών, ότι οι συνιδρυτές της σπουδαιότερης ομάδας της Αργεντινής, της Boca Juniors, ήταν ελληνικής και ιταλικής καταγωγής.

Γενικά, έχουμε αναπτύξει μια αρεστή συνεργασία με την Αργεντινή στον τομέα του Αθλητισμού, η οποία πέραν του Ποδοσφαίρου διευρύνεται και στο Μπάσκετ, στους Ολυμπιακούς Αγώνες, αλλά και σε άλλα αθλήματα. Δε μπορεί κανείς να αμφισβητήσει το γεγονός πως η χώρα μας, μέχρι σήμερα, αποτελεί αγαπημένο προορισμό και Αργεντινών ποδοσφαιριστών, όπως είναι ο Χουάν Ραμόν Ρότσα, ο Λουτσιάνο Γκαλέτι, ο Νάτσο Σκόκο και άλλοι πολλοί, που έρχονται και τιμούν τις ομάδες μας με το ταλέντο τους.

Από την άλλη, στο Στίβο και στην Ιστιοπλοΐα, υπάρχουν αθλητικές ανταλλαγές και υπάρχουν, επίσης και κοινές προπονήσεις, ενώ το αποκορύφωμα των αθλητικών σχέσεων, μεταξύ Ελλάδας και Αργεντινής, συστεγάζεται στο Ολυμπιακό Ιδεώδες, που εκφράστηκε χαρακτηριστικά στους Ολυμπιακούς Αγώνες της Αθήνας, το 2004, με την Αργεντινή, τότε, να διαπρέπει σε πολλά αθλήματα, όπως το μπάσκετ, όπου κατέκτησε και το χρυσό μετάλλιο. Άλλωστε και οι Αργεντίνοι πιστεύουν ότι το ευ αγωνίζεσθαι, οι αξίες της άμιλλας, της αλληλεγγύης και της φιλίας μεταξύ των λαών επισφραγίζονται μέσα από τους Ολυμπιακούς Αγώνες που γεννήθηκαν στην χώρα μας.

Βέβαια, πολλές φορές αυτά παραμένουν μόνο στη θεωρία. Για παράδειγμα, στο άρθρο 2 της εν λόγω Συμφωνίας, αναφέρεται ότι «οι δύο χώρες θα προσπαθήσουν να συμβάλουν στην αναβίωση της Ολυμπιακής Εκεχειρίας για τους Ολυμπιακούς Αγώνες του Παρισιού», κάτι που εκ του αποτελέσματος είδαμε ότι δε συνέβη, αφού συνεχίστηκαν οι εχθροπραξίες τόσο στον Ρωσο - Ουκρανικό πόλεμο όσο και στη Μέση Ανατολή, γεγονός που πρέπει να μας προβληματίσει και να μας παρακινήσει, ώστε οι συνομιλίες μεταξύ των εκπροσώπων των χωρών, σχετικά με κάποια μεγάλη αθλητική διοργάνωση, να γίνονται πιο σοβαρά και όχι για επικοινωνιακούς και μόνο λόγους.

Ας εμπνευστούμε από το ψήφισμα, που κατέθεσε η Ελλάδα, στον ΟΗΕ, το 2003, καλώντας όλα τα έθνη να συμμετάσχουν στους Ολυμπιακούς Αγώνες της Αθήνας, με 16 ημέρες ειρήνης, ένα ψήφισμα, που εγκρίθηκε, ομόφωνα, από 190 κράτη-μέλη, αριθμό ρεκόρ στην ιστορία του Οργανισμού.

Κυρίες και κύριοι συνάδελφοι, οι καιροί είναι πολύ δύσκολοι. Ο αθλητισμός - όπως επανειλημμένα το έχουμε πει - πρέπει να ενώνει και όχι να χωρίζει. Αυτό πρέπει όλοι μας να χτίσουμε, για να πετύχουμε έναν ειρηνικό και καλύτερο κόσμο, μέσω του αθλητισμού. Στο πλαίσιο αυτό, η διεθνής συνεργασία είναι μονόδρομος και στεκόμαστε θετικά, απέναντι στην προς κύρωση διεθνή Σύμβαση. Ωστόσο, για λόγους που αφορούν αποκλειστικά στη διαδικασία, είμαι υποχρεωμένη να επιφυλαχθώ, προκειμένου να έχουμε το δικαίωμα να τοποθετηθούμε στην Ολομέλεια. Δε διαφωνούμε στην ανταλλαγή αθλητικών στελεχών και τεχνογνωσίας για τη χρήση αθλητικών χώρων ή την ενίσχυση, επίσης, της θέσης των γυναικών στον αθλητισμό, στην καταπολέμησης του ντόπινγκ, της αθλητικής βίας, του παράνομου στοιχήματος και στην ανάπτυξη αθλητικών και τουριστικών δραστηριοτήτων, στο πλαίσιο της αμοιβαιότητας, όπως προβλέπει η Συμφωνία.

Το θέμα είναι ο τρόπος, με τον οποίο θα εφαρμοστούν όλα αυτά, κάτι που δεν αναφέρεται πουθενά στη Συμφωνία και αν η παρούσα Κυβέρνηση της Αργεντινής θα υποστηρίξει στην πράξη την ευρύτερη συνεργασία στον τομέα του Αθλητισμού με τη χώρα μας. Δηλαδή, να περάσουμε από το γενικό, όπως είναι η ανταλλαγή αθλητικών στελεχών, εμπειρογνωμόνων, προπονητών και αθλητών, σύμφωνα με τη Συμφωνία, στο ειδικό και στην επεξήγηση, δηλαδή, σε ποιο άθλημα, Ομοσπονδία κ.λπ. θα εφαρμοστεί αυτή η ανταλλαγή, με ποιο χρονοδιάγραμμα και πόσο θα επιβαρυνθεί ο κρατικός προϋπολογισμός.

Ας μην ξεχνάμε ότι στη χώρα μας υπάρχουν πολλά κρίσιμα ζητήματα, όπως οι ελλείψεις σε υποδομές και η χρηματοδότηση, βέβαια, των ερασιτεχνικών σωματείων.

Ρωτάμε: Οι ήδη περιορισμένοι πόροι για τον αθλητισμό μας, αντί να αυξηθούν, ενδέχεται, κύριε Υπουργέ, να περικοπούν ακόμα περισσότερο;

Κρατάμε, όμως, τις επιφυλάξεις μας και λόγω της πολιτικής συνθήκης, που επικρατεί σήμερα στην Αργεντινή. Δεν είμαστε σε θέση να γνωρίζουμε, αν οι διμερείς σχέσεις με τη χώρα μας, όπως είναι και η αθλητική συνεργασία, είναι προτεραιότητα του Προέδρου της Αργεντινής, για τον οποίο έχουμε πολλούς λόγους να θεωρούμε πως ίσως δεν θα είναι. Αλλά για την ώρα ας προσπαθήσουμε να είμαστε αισιόδοξοι. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Σταρακά. Τον λόγο έχει η κυρία Μαρίνα Κοντοτόλη, Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ».

**ΜΑΡΙΝΑ ΚΟΝΤΟΤΟΛΗ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, θα είμαι σχετικά σύντομη.

Η σημερινή συζήτηση διεξάγεται, υπό τη σκιά του πρόσφατου κυβερνητικού ανασχηματισμού, που περισσότερο θυμίζει την παροιμία «ώδινεν όρος και έτεκε μυν». Η Κυβέρνηση προσπαθεί να διαχειριστεί την πολιτική της φθορά, ανακυκλώνοντας πρόσωπα, αλλά η απονομιμοποίησή της είναι μη αναστρέψιμη. Ο λαός δεν πείθεται, πλέον, με τέτοιες μεθοδεύσεις. Η δε παραίτηση του κ. Δοξιάδη, την οποία ο ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ από την πρώτη στιγμή αξίωσε για λόγους προστασίας του δημοσίου συμφέροντος, εκθέτει προσωπικά τον κύριο Μητσοτάκη. Δεν ήταν ένα μεμονωμένο περιστατικό, αλλά ένα ακόμα σύμπτωμα διακυβέρνησης. Η κοινωνία έχει χάσει κάθε εμπιστοσύνη στην Κυβέρνηση και δυστυχώς και σε κορυφαίους θεσμούς, όπως η δικαιοσύνη. Γι’ αυτό, οι χιλιάδες νέοι, που διαδηλώνουν, δεν ξεχνούν. Δεν συμβιβάζονται με τεχνητούς ανασχηματισμούς και πολιτικά παιχνίδια. Ζητούν δικαιοσύνη, ζητούν αλήθεια, ζητούν απόδοση ευθυνών για το έγκλημα των Τεμπών.

Έρχομαι, τώρα, στο νομοσχέδιο, στη Συμφωνία Ελλάδας – Αργεντινής. Είναι μια ρεαλιστική προοπτική ή είναι ένα ευχολόγιο; Κύριε Υπουργέ, φέρνετε στην Επιτροπή Μορφωτικών Υποθέσεων, το σχέδιο νόμου για την Κύρωση της Συμφωνίας Αθλητικής Συνεργασίας, μεταξύ Ελλάδας και Αργεντινής. Μιλάτε για ανταλλαγές αθλητών και προπονητών, για μεταφορά τεχνογνωσίας, για συνεργασία σε θέματα, όπως η Ολυμπιακή Εκεχειρία και η καταπολέμηση του ντόπινγκ. Όλα αυτά ακούγονται πολύ ωραία, αλλά ας είμαστε ειλικρινείς.

Ποια ακριβώς τεχνογνωσία θα εξάγουμε, ως χώρα; Αυτή του Σταδίου Ειρήνης και Φιλίας όπου στην πρώτη βροχή τοποθετούνται λεκάνες στο παρκέ του μπάσκετ, για να μην πλημμυρίσει;

Την τεχνογνωσία των εγκαταλελειμμένων γηπέδων και των διαλυμένων υποδομών;

Την τεχνογνωσία της υποχρηματοδότησης όπου αθλητές μας προπονούνται σε ακατάλληλες συνθήκες και οι ερασιτεχνικοί σύλλογοι παρακαλούν για επιχορηγήσεις, που δεν έρχονται ποτέ;

Δεν είναι υπερβολή να πούμε ότι ο ελληνικός αθλητισμός βρίσκεται σε εγκατάλειψη. Οι αθλητές μας διακρίνονται παρά τις συνθήκες και όχι χάρη σε αυτές. Είναι σαφές ότι μια συνεργασία με μια χώρα, με ισχυρή αθλητική παράδοση, όπως η Αργεντινή, θα μπορούσε να έχει θετική επίδραση. Άλλωστε, πολλοί Αργεντίνοι αθλητές και προπονητές έχουν αγωνιστεί στη χώρα μας, με μεγάλη επιτυχία. Ωστόσο, η Συμφωνία αυτή αφήνει περισσότερα ερωτήματα παρά απαντήσεις. Υπάρχουν, όμως, κρίσιμα ερωτήματα που η Κυβέρνηση θα πρέπει να απαντήσει. Και ξεκινάω.

Πού είναι το χρονοδιάγραμμα υλοποίησης και η χρηματοδότηση των δράσεων; Το κείμενο της Συμφωνίας είναι γενικόλογο. Δεν υπάρχει καμία συγκεκριμένη δέσμευση για το πώς, πότε και με τι πόρους θα εφαρμοστεί.

Δεύτερον, πώς διασφαλίζεται η αμοιβαιότητα στη συνεργασία; Η Κυβέρνηση λέει ότι επενδύει στη συνεργασία αυτή. Πάρα πολύ ωραία. Τι θα αποκομίσουμε εμείς, ως χώρα;

Τρίτο ερώτημα. Τι επιπτώσεις θα έχει η Συμφωνία στη διαχείριση των ήδη περιορισμένων πόρων του ελληνικού αθλητισμού; Θα δεσμευτούν πόροι για διεθνείς ανταλλαγές, ενώ οι δικές μας αθλητικές υποδομές θα καταρρέουν;

Τέταρτο ερώτημα. Υπάρχει μηχανισμός αξιολόγησης της Συμφωνίας; Η Κυβέρνηση δεν προβλέπει καμία διαδικασία αποτίμησης των αποτελεσμάτων. Άρα, πώς θα ξέρουμε, αν αυτή η συνεργασία έχει ουσιαστικό όφελος ή απλώς προσέφερε μερικά υπερατλαντικά ταξίδια σε λίγους και εκλεκτούς;

Πέμπτον. Τι γίνεται με τους Έλληνες ομογενείς στην Αργεντινή; Πως προβλέπεται να ωφεληθούν από τη Συμφωνία αυτή;

Και εδώ ερχόμαστε στο ζήτημα της πολιτικής συγκυρίας. Μια συνεργασία, χωρίς πολιτικό βάθος. Η Αργεντινή βρίσκεται σήμερα υπό την ηγεσία του ακροδεξιού Προέδρου Χαβιέρ Μιλέι, ενός πολιτικού με ακραίες θέσεις, που έχει προκαλέσει ανησυχία στη διεθνή κοινότητα. Θα μου πείτε, όταν υπογράφτηκε αυτή η Συμφωνία, ο Μιλέι δεν ήταν καν Πρόεδρος. Πολύ σωστά. Αλλά σήμερα είναι και αυτό δεν μπορούμε να το παραβλέψουμε. Η Ελλάδα πρέπει να είναι ιδιαίτερα προσεκτική στις διεθνείς συνεργασίες. Δεν κυρώνουμε συμφωνίες σε πολιτικό κενό.

Κυρίες και κύριοι συνάδελφοι, ο ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ, στηρίζει τη διεθνή συνεργασία στον αθλητισμό, αλλά όχι στα τυφλά, όχι χωρίς σχέδιο και σίγουρα όχι με κάθε συνθήκη.

Η παρούσα Συμφωνία δεν συνοδεύεται από σαφές και υλοποιήσιμο σχέδιο εφαρμογής.

Η Κυβέρνηση οφείλει να φέρει συγκεκριμένες εγγυήσεις για την εφαρμογή της. Να εξασφαλίσει ότι η συνεργασία αυτή θα έχει πραγματικό όφελος για τον ελληνικό αθλητισμό και θα θεσπίσει διαφανή μηχανισμό αξιολόγησης των αποτελεσμάτων της.

Ο ελληνικός αθλητισμός δεν χρειάζεται θεωρητικές συνεργασίες. Χρειάζεται υποδομές, στήριξη και ουσιαστική χρηματοδότηση. Όχι άλλα μεγάλα λόγια, όχι άλλες συμφωνίες επί χάρτου. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Κοντοτόλη.

Τον λόγο έχει η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κυρία Σοφία-Χάϊδω Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κύριε Πρόεδρε, κύριε Υπουργέ, κυρίες και κύριοι συνάδελφοι.

Με το παρόν, προωθείται η Συμφωνία Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής, που υπογράφηκε, στο Μπουένος Άιρες, στις 8 Φεβρουαρίου 2023.

Άργησε δύο χρόνια να έλθει προς κύρωση. Προφανώς, είχε ξεμείνει στα συρτάρια σας.

Ήδη, από το άρθρο 1, όπου ορίζεται ο σκοπός της Συμφωνίας, γίνεται λόγος για ενίσχυση της αμοιβαίας αθλητικής συνεργασίας των δύο Συμβαλλόμενων Μερών σε διεθνή θέματα στον τομέα του Αθλητισμού.

Η Αργεντινή, σε σχέση με τον αθλητισμό, έχει παράδοση στη Λατινική Αμερική, ειδικά σε ομαδικά αθλήματα. Αν μη τι άλλο, η συνεργασία με μια τέτοια χώρα και η αθλητική αλληλεπίδραση από τη μία είναι θεμιτή, αλλά από την άλλη, όμως, είναι αόριστη.

Με το άρθρο 2, διαμορφώνονται και υποστηρίζονται οι προτάσεις συνεργασίας για την αναβίωση της Ολυμπιακής Εκεχειρίας. Τονίζεται, μεταξύ των Συμβαλλόμενων Μερών, η αξία και τα ιδανικά των Ολυμπιακών Αγώνων και η πρόθεσή τους να συνεργαστούν εντός του πλαισίου των Ηνωμένων Εθνών και άλλων Διεθνών Οργανισμών και Φορέων, προκειμένου να αναβιώσει η εφαρμογή της Ολυμπιακής Εκεχειρίας, κατά την περίοδο των Ολυμπιακών Αγώνων.

Διαβάζουμε για προτάσεις, που σχετίζονται με την Ολυμπιακή Εκεχειρία, που θα υποβληθούν στους διοργανωτές των Ολυμπιακών και Παραολυμπιακών Αγώνων του 2024, στο Παρίσι. Λίγο αργά, δεν το θυμηθήκατε; Πρόκειται για ένα ευχολόγιο πρακτικά ανεφάρμοστο και απόλυτα ρομαντικό, σε σύγκριση με τη σκληρή πραγματικότητα.

Στις 12/03/2025, ο Αναπληρωτής Υπουργός Αθλητισμού υπογράμμισε ότι σε ολόκληρη την Ελλάδα, αυτή τη στιγμή, υλοποιούνται περισσότερα από 100 έργα σε αθλητικές εγκαταστάσεις, με δίκαιο και αναλογικό τρόπο.

Τα Ολυμπιακά Ακίνητα, που έμειναν αναξιοποίητα, επί σειρά ετών, επανέρχονται μέσα από την ανακατασκευή τους και θα βρίσκονται πλέον στη διάθεση της κοινωνίας.

Θα σταθούμε σε δύο σημεία χαρακτηριστικά για το πώς η κακοδιαχείριση της δημόσιας περιουσίας διαχρονικά και από τη δική σας Κυβέρνηση πληγώνει οικονομικά, κοινωνικά και πολιτιστικά τις Ελληνίδες και τους Έλληνες πολίτες.

Στις 7/1 του 2021, κάναμε ερώτηση, με αριθμό πρωτοκόλλου 3037, για την απαράδεκτη κατάσταση, στην οποία βρίσκεται το Ολυμπιακό Κέντρο Μπιτς Βόλεϊ, στο Τροκαντερό, στην Καλλιθέα, που στοίχισε περίπου 9 δισεκατομμύρια δραχμές ή 25 εκατομμύρια ευρώ. Ουσιαστική απάντηση για την τύχη του δεν πήραμε.

Το αθλητικό αυτό κέντρο έχει λεηλατηθεί, πλήρως. Σπασμένα καθίσματα, σπασμένοι νιπτήρες, λεκάνες, καθρέφτες, πόρτες, γραφεία και πεταμένα υλικά σε όλους τους χώρους. Ακόμα και σήμερα η πρόσβαση στο χώρο του γίνεται αβίαστα. Τα δημοσιεύματα πολλά. Κάθε χρόνο. Αλλά δεν ίδρωσε το αυτί κανενός.

Τον Νοέμβριο του 2017, έγινε η συνάντηση μεταξύ εκπροσώπων της Περιφέρειας Αττικής και της ΕΟΠΕ και της ΟΚΧΕ, με στόχο να διερευνηθούν οι πιθανότητες αξιοποίησης του Ολυμπιακού Κέντρου Μπιτς Βόλεϊ, όπου συζητήθηκαν οι τρόποι, με τους οποίους οι δύο Ομοσπονδίες θα μπορέσουν να ξαναδώσουν ζωή σε μία από τις καλύτερες Ολυμπιακές Εγκαταστάσεις. Ως τώρα, όμως, δεν έχει γίνει απολύτως τίποτα.

Το περίεργο είναι ότι οι δυνατότητες εκμετάλλευσης υπήρχαν, γιατί σε πολύ κοντινή απόσταση από αυτό βρίσκεται η Πλατεία Νερού, την οποία το ΕΤΑΔ στην κυριότητα του οποίου ανήκει ο Ολυμπιακός Πόλος Φαλήρου μισθώνει σε εταιρείες, για να διεξαχθούν συναυλίες, κλείνοντας ένα ζωτικό χώρο αναψυχής των κατοίκων και των επισκεπτών της περιοχής, προκαλώντας, παράλληλα, σημαντικά προβλήματα, λόγω ηχορύπανσης. Κάτι που θα είχε αποφευχθεί, αν χρησιμοποιούσαν το Μπιτς Βόλεϊ.

Να σημειωθεί ότι μετά την ερώτησή μας, με αριθμό πρωτοκόλλου 5009, στις 3/6/2024, που έγινε μετά από διαμαρτυρίες των κατοίκων και προσφυγές των γειτονικών Δήμων Καλλιθέας, Μοσχάτου, Ταύρου και Παλαιού Φαλήρου, το φεστιβάλ διακόπηκε και έτσι έχασαν όλοι, ενώ το Μπιτς Βόλεϊ έμεινε στα χάλια του.

Προφανώς, αν υπήρχε η ελάχιστη επικοινωνία μεταξύ των συναρμόδιων φορέων του Μπιτς Βόλεϊ, θα είχε αξιοποιηθεί. Για μία ακόμη φορά, αποδεικνύεται ότι η δημόσια διοίκηση στη χώρα μας είναι προβληματική.

Το δεύτερο σημείο αφορά στις εγκαταστάσεις του Αγίου Κοσμά. Ευχαριστήσατε τη LAMDA Development, για την πολύτιμη βοήθειά της, στην ανακατασκευή της πισίνας, καθώς και στην κατασκευή του κλειστού προπονητηρίου στο Ολυμπιακό Χωριό και για τις αναβαθμίσεις στο ΟΑΚΑ, στα κλειστά της Παιανίας και αλλού. Δεν θα σταθούμε μόνο στην αξία της γης της έκτασης των εγκαταστάσεων, που σύμφωνα με την οικονομοτεχνική μελέτη του Τεχνικού Επιμελητηρίου της Ελλάδος, πουλήθηκε σε τιμή οικοπέδου στο Βραχάτι, αλλά στην υποβάθμιση της ποιότητας ζωής, που επέφερε το κλείσιμο των αθλητικών εγκαταστάσεων.

Δεν θα μιλήσουμε για τις αθλήτριες και τους αθλητές, που τους πετάξατε έξω από τους προπονητικούς στίβους και τους ξενώνες, χωρίς να έχετε εξασφαλίσει εναλλακτικές λύσεις. Οι κάτοικοι των νοτίων προαστίων και του Πειραιά έχασαν ένα βασικό χώρο άθλησης, γεγονός που οδήγησε σε μείωση της φυσικής δραστηριότητας όσων το χρησιμοποιούσαν.

Η έλλειψη πρόσβασης σε γήπεδα, γυμναστήρια και άλλες εγκαταστάσεις περιορίζει τις επιλογές για άσκηση και υγιεινό τρόπο ζωής και, προφανώς, τις συνέπειες για τη σωματική και ψυχική υγεία τις γνωρίζετε κι όλα αυτά μετά από το σοκ της αναγκαστικής καραντίνας, λόγω πανδημίας.

Μεγαλύτερες είναι οι επιπτώσεις στα παιδιά και τους νέους, που στερήθηκαν ασφαλείς χώρους για άθληση και παιχνίδι. Εκτός από τις οργανωμένες δομές για παιδιά των εγκαταστάσεων και τις ιδιωτικές επισκέψεις, καθημερινά επισκέπτονταν το χώρο, αν οι καιρικές συνθήκες το επέτρεπαν, περισσότερα από τρία σχολεία. Εναλλακτικοί ανοιχτοί δημόσιοι χώροι δεν προβλέφθηκαν και το μέλλον αβέβαιο, αφού τα χρονοδιαγράμματα έχουν πέσει έξω.

Στο άρθρο 3, όπου ορίζονται οι αρμόδιες υπηρεσίες των Συμβαλλομένων Μερών για την εφαρμογή των διατάξεων της παρούσας Συμφωνίας γίνεται αναφορά για την Ελλάδα στο Υπουργείο Πολιτισμού και Αθλητισμού και ήδη Παιδείας Θρησκευμάτων και Αθλητισμού, που δεν αναφέρεται.

Στο άρθρο 4, καθορίζονται τα ιδανικότερο πεδία, στα οποία θα ενισχύουν τη μεταξύ τους συνεργασία. Πρόκειται για ένα αόριστο ευχολόγιο. Το ζήτημα που προκύπτει είναι ενδεχόμενη οικονομική επιβάρυνση από την ανταλλαγή αθλητικών στελεχών, τη διοργάνωση συνεδρίων και σεμιναρίων κλπ..

Η εν λόγω δαπάνη, σύμφωνα με την Έκθεση του Γενικού Λογιστηρίου του Κράτους, είναι μη προσδιορισμένη, διότι εξαρτάται από πραγματικά γεγονότα.

Στο άρθρο 5, προβλέπεται ότι τα προγράμματα διμερών αθλητικών ανταλλαγών συμπληρώνουν και δεν υποκαθιστούν τις δράσεις, που διεξάγονται εντός των πολυμερών αθλητικών οργανισμών. Επιπλέον, τα μέρη συμφωνούν να αποδώσουν ιδιαίτερη έμφαση στην ανταλλαγή γνώσεων και εμπειριών σε ζητήματα, που άπτονται της χρηστής αθλητικής διακυβέρνησης και του ευ αγωνίζεσθαι. Τι εννοείτε με τον όρο «χρηστή διακυβέρνηση»; Εάν εννοείτε τις αρμόδιες αθλητικές ομοσπονδίες, που ρυθμίζουν κάθε επιμέρους άθλημα, τότε θα έχει ιδιαίτερο ενδιαφέρον να δούμε τι θα ορίσουν οι ελληνικές ομοσπονδίες, ως χρηστή διακυβέρνηση, δεδομένων των προβλημάτων, που αντιμετωπίζουν.

Στο άρθρο 6, ορίζεται ότι οι ανταλλαγές αθλητικών αντιπροσωπειών, μεταξύ των συμβαλλομένων μερών, πραγματοποιούνται, λαμβάνοντας υπόψη τις οικονομικές δυνατότητες και την ετοιμότητά τους να αναπτύσσουν προγράμματα αθλητικής συνεργασίας, υπό τον όρο της αμοιβαιότητας. Από τη μια είναι λογικό, αλλά υπάρχουν κενά. Η διαβίωση στην Αργεντινή, σε σχέση με τη χώρα μας, μπορεί να διαφέρει, που σημαίνει ότι τα έξοδα αποστολής αθλητικών αντιπροσωπειών θα ποικίλλουν. Ίσως, θα ήταν πιο σωστό να συμφωνηθεί ότι οι συμβαλλόμενες χώρες θα υπόσχονταν να διευκολύνουν την αποστολή της αθλητικής αντιπροσωπείας της άλλης χώρας στη διαμονή, τη σίτιση και την προπόνησή τους. Μια διευκόλυνση, που θα αφορούσε συγκεκριμένα καταλύματα, κέντρα σίτισης, χώρους προπόνησης κ.λπ. Άλλωστε, έχουμε και τόσες ολυμπιακές εγκαταστάσεις, που σαπίζουν και παραμένουν ανεκμετάλλευτες από το 2004.

Στο άρθρο 7, καθορίζεται ο τρόπος αξιολόγησης της αθλητικής συνεργασίας μεταξύ των συμβαλλομένων μερών, μέσω σχετικής έκθεσης από τους ωφελούμενους, με στόχο τη συνεχή βελτίωση της συνεργασίας τους στον αθλητισμό. Λέτε ότι θα ζητάτε συστηματικά από οποιονδήποτε έχει ωφεληθεί από τις αθλητικές ανταλλαγές να υποβάλει έκθεση, που θα αξιολογείται από τις αθλητικές αρχές των δύο χωρών. Τι εννοείτε «συστηματικά»; Κάθε πόσο; Τι εννοείτε, επίσης, όταν αναφέρεστε «σε οποιονδήποτε έχει ωφεληθεί από τις αθλητικές ανταλλαγές»; Οι κατατεθείσες εκθέσεις σε ποια γλώσσα θα συντάσσονται; Λέτε ότι αυτές αξιολογούνται από τις αθλητικές αρχές των δύο χωρών, οι οποίες θα ασκούν εποπτεία. Τι θα γίνεται, σε περίπτωση, που πρέπει να επιβληθούν κυρώσεις; Ποιοι θα τις επιβάλλουν και σε ποιους θα απευθύνονται;

Στο άρθρο 8, ορίζεται ο τρόπος διευθέτησης ζητημάτων αθλητικών ανταλλαγών και συνεργασιών, καθώς και τυχόν επειγουσών και ειδικών περιπτώσεων, που δεν καλύπτονται από την υπό κύρωση Συμφωνία. Εάν, όμως, υπάρχουν διαφωνίες ανάμεσα στις αθλητικές ομοσπονδίες, τότε τι θα γίνεται;

Ο αθλητισμός αποτελεί τη βάση της πλειονότητας των κοινωνικών επιδράσεων και η δύναμή του είναι πραγματικά μεγάλη. Είναι ένα μάθημα προσπάθειας, αγώνα, επιμονής, διεκδίκησης.

Σε κάθε περίπτωση, επιφυλασσόμαστε για την ψήφιση του παρόντος στην Ολομέλεια.

Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε, κυρία Ασημακοπούλου.

Το λόγο έχει ο κ. Δελής, εάν μας ακούει τώρα από το webex.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»)**: Σας ακούω. Ευχαριστώ.

Δεν θα μπορέσω να αντισταθώ στον πειρασμό για ένα γενικότερο πολιτικό σχόλιο για τον ανασχηματισμό, που επιχείρησε ο Πρωθυπουργός, τις τελευταίες ημέρες, το οποίο, βεβαίως, μπορεί να συμπυκνωθεί στο ότι έχει εξαντλήσει ήδη τη δυναμική του και γι’ αυτό θα προχωρήσω απευθείας στο θέμα, που μας ενδιαφέρει, στη σημερινή διακρατική Συμφωνία, μεταξύ της Ελλάδας και της Αργεντινής, που αφορά στον αθλητισμό.

Η αλήθεια είναι ότι αυτή βρίθει από εύηχες λέξεις και έννοιες για το ευ αγωνίζεσθαι, για τη δεοντολογική συμπεριφορά στον αθλητισμό, με τις οποίες, φυσικά, κανείς δεν διαφωνεί. Δεν πρέπει, όμως, να λησμονούμε ότι οποιαδήποτε Συμφωνία λειτουργεί τελικά σε ένα ήδη υπάρχον πλαίσιο δεν είναι στον αέρα, σε ένα πλαίσιο κοινωνικοοικονομικό και σ’ αυτό ακριβώς εντάσσεται κάθε φορά. Τι θέλουμε να πούμε μ’ αυτό; Όταν στο άρθρο 1, για παράδειγμα, γίνεται λόγος ότι θα ήταν επωφελές να εργαστούν από κοινού για διεθνή θέματα αμοιβαίου και πολυμερούς ενδιαφέροντος στον τομέα του αθλητισμού, δεν πρέπει να ξεχνάμε ότι μιλάμε για έναν αθλητισμό ολοένα και πιο εμπορευματοποιούμενο. Αυτή, όμως, η διαρκώς αυξανόμενη εμπορευματοποίηση του αθλητισμού, η οποία υλοποιείται, φυσικά, με τις αντίστοιχες πολιτικές, κρατικές και διεθνείς, αφενός ανοίγει συνεχώς το δρόμο για την εμπορική εκμετάλλευση της ανάγκης κάθε ανθρώπου για άθληση, από διάφορα ιδιωτικά συμφέροντα και, αφετέρου, μετατρέπει αυτή την ανθρώπινη ανάγκη σε πολυτέλεια, λόγω του κόστους, για τους εργαζόμενους, για τη νεολαία, για τα φτωχά λαϊκά στρώματα.

Παράλληλα, δεν πρέπει να μας διαφεύγει ότι αυτή η εμπορευματοποίηση του αθλητισμού στοχεύει και οδηγεί, όπως βλέπουμε και στη χώρα μας, στην απαλλαγή του ίδιου του κράτους από οποιαδήποτε δική του ευθύνη για ένα οργανωμένο σχέδιο, που να αφορά στη μαζική και κυρίως στη δωρεάν άθληση του λαού. Γιατί και σε ό,τι αφορά, παραδείγματος χάριν, στις έρευνες, οι οποίες αναφέρονται στο άρθρο 9 της Συμφωνίας για τον Αθλητισμό οι σχετικές έρευνες της Ευρωπαϊκής Ένωσης, δεν πρέπει να μας διαφεύγει ότι εστιάζουν κυρίως στο οικονομικό κόστος από το οποίο η Ευρωπαϊκή Ένωση λέει ότι πρέπει να απαλλαγεί, καθώς, όπως γράφουν στις έρευνες αυτές, το χαμηλό επίπεδο φυσικής κατάστασης των εργαζομένων συνεπάγεται μη αποδοτικότητα στην εργασία και η επιβάρυνση της οικονομίας σε ζητήματα ιατρικής περίθαλψης, παροχή φαρμάκων κ.λπ.. Το ζήτημα, δηλαδή, για την Ευρωπαϊκή Ένωση είναι οικονομικό, πρώτα και κύρια. Και είναι αντιφατικό, για να μην πω υποκριτικό, οι κυβερνήσεις των χωρών, όπως και η Ελληνική, από τη μία να εμφανίζονται ότι κόπτονται για όσα αρνητικά συμβαίνουν στον αθλητισμό, ενώ από την άλλη, αντί να καταπολεμούν, να ενισχύουν, με κάθε τρόπο, την ίδια την αιτία αυτών των φαινομένων, προκρίνοντας συνεχώς πολιτικές εμπορευματοποίησης του αθλητισμού και μετατρέποντας την άθληση σε ένα εμπόρευμα, στα χέρια της αθλητικής βιομηχανίας των επιχειρηματιών και των πολυεθνικών.

Είναι χαρακτηριστικό το άρθρο 5 της σημερινής Συμφωνίας, στο οποίο γίνεται λόγος για τη χειραγώγηση αγώνων και το παράνομο στοίχημα. Προσέξτε, το παράνομο στοίχημα, γιατί με το νόμιμο στοίχημα, τον νόμιμο τζόγο, δεν υπάρχει για τη Κυβέρνηση. Είναι κάποιο πρόβλημα, αλλά και για τα υπόλοιπα αστικά κόμματα. Όλοι, όμως, γνωρίζουμε τη βασική αιτία της χειραγώγησης των αγώνων. Το ότι, δηλαδή, διάφοροι μεγαλοεπιχειρηματίες, οι οποίοι κυριαρχούσαν στον αθλητισμό και ειδικότερα, στο ποδόσφαιρο, ιδίως σε αυτό, εμπλέκουν αυτή τους την ενασχόληση και με άλλες επιχειρηματικές τους δραστηριότητες, είτε στήνοντας παιχνίδια, είτε ξεπλένοντας μαύρα χρήματα, είτε εκμεταλλευόμενοι την αγάπη και το ενδιαφέρον χιλιάδων φιλάθλων για τα σωματεία τους, ώστε να φιλοτεχνούν ένα δήθεν λαϊκό προφίλ και, βέβαια, να στρώνουν το έδαφος και για άλλους επιχειρηματικούς τους σχεδιασμούς.

Άρα, η χειραγώγηση των αγορών, τα στημένα παιχνίδια, ο τζόγος, η βία των ομαδικών στρατών, το ξέπλυμα χρήματος και όλη αυτή η σήψη δεν είναι παρά τα παράγωγα και η φυσική κατάληξη της επιχειρηματικής δράσης στον αθλητισμό. Αυτή η επιχειρηματική δράση, ακριβώς, είναι που τα γεννάει, τα τρέφει και τα στέλνει, βεβαίως, στην αγορά για να φέρουν κέρδη.

Συνεπώς, αν θέλουμε αυτή η σαπίλα, αυτό το κακό, να κοπεί από τη ρίζα του, αυτό δεν μπορεί να γίνει, χωρίς να καταργηθεί αυτή η επιχειρηματική δράση στο αθλητισμό, χωρίς να καταργηθεί συνολικά ο τζόγος, ώστε να γίνει πράξη αυτό που θέλει όλος ο φίλαθλος κόσμος, κάθε αγνός φίλαθλος. Το παιχνίδι, δηλαδή, να παίζεται καθαρά μέσα στο γήπεδο και με αγωνιστικούς μόνο όρους. Γιατί, εν τέλει, το ποδόσφαιρο, παραδείγματος χάριν, μπορεί μια χαρά να παίζεται και χωρίς τους επιχειρηματίες, τους εφοπλιστές και όλους αυτούς, που εκμεταλλεύονται και αυτόν το χώρο.

Θέλουμε να θυμίσουμε εδώ και τις σχετικές προτάσεις, που έχει καταθέσει εδώ και καιρό το Κόμμα μας, το Κ.Κ.Ε.. Πρώτον, για την κατάργηση της συμμετοχής των ελληνικών ομάδων στο στοίχημα κάθε είδους είτε του εσωτερικού είτε του εξωτερικού, τη διακοπή της κρατικής χρηματοδότησης είτε άμεσης είτε έμμεσης σε Ανώνυμες Αθλητικές Εταιρείες, διότι πρόκειται για Ανώνυμες Εταιρείες και, βέβαια, την απαγόρευση του δανεισμού παικτών μεταξύ ομάδων της ίδιας κατηγορίας και ασφαλώς, την πλήρη και κατηγορηματική απαγόρευση του στοιχηματισμού σε κάθε αθλητική δραστηριότητα είτε είναι ερασιτεχνική είτε επαγγελματική.

Όσο για την Ολυμπιακή Εκεχειρία για την οποία γίνεται λόγος στη Συμφωνία, μια προσωρινή πολεμική ανάπαυλα, δηλαδή, η οποία αναφέρεται, ως επιδιωκτέα, αυτή, ξέρετε, ακυρώνεται κάθε μέρα από τους ίδιους τους ιμπεριαλιστικούς ανταγωνισμούς, οι οποίοι είναι αυτοί, που οδηγούν στον πόλεμο και αντιφάσκει αυτό το πνεύμα της εκεχειρίας στη γενική πολιτική γραμμή, που υιοθετείται διεθνώς και στην Ευρωπαϊκή Ένωση, βεβαίως, για τη λεγόμενη πολεμική οικονομία.

Χωρίς, λοιπόν, να αρνούμαστε τη διακρατική αθλητική συνεργασία, χωρίς να αντιτασσόμαστε στην ανταλλαγή απόψεων, θέσεων και τεχνογνωσίας, γύρω από τον αθλητισμό, αλίμονο, στη συγκεκριμένη Συμφωνία ψηφίζουμε «παρών», αφού το κρίσιμο ζήτημα είναι πάντα σε ποιο πλαίσιο εντάσσονται όλα αυτά και με ποιο σκοπό.

Σας ευχαριστώ πολύ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε πολύ, κύριε Δελή.

Το λόγο είχε ο κύριος Χουσεΐν.

**ΖΕΙΜΠΕΚ ΧΟΥΣΕΙΝ (Ειδικός Αγορητής από την Κ.Ο. «ΝΕΑ ΑΡΙΣΤΕΡΑ»)**: Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα για την κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής. Πρόκειται, θα λέγαμε, για μια τυπική συμφωνία σαν και αυτές, που μας έχει συνηθίσει η Kυβέρνηση να φέρνει προς κύρωση. Βέβαια, γεννώνται εξαρχής σοβαρά ερωτήματα, καθώς αυτή η Συμφωνία φέρεται να υπογράφηκε δύο και πλέον χρόνια πριν, το Φεβρουάριο του 2023.

Συνεπώς, ρωτάμε εξαρχής ποιοι ήταν οι λόγοι και ποια η σπουδή να φέρετε αυτή τη Συμφωνία προς ψήφιση στη Βουλή των Ελλήνων, με δύο χρόνια καθυστέρηση;

Σε αυτή τη Συμφωνία, υπογραμμίζεται η αξία των Ολυμπιακών Αγώνων, που προάγουν τις αξίες της άμιλλας, της αλληλεγγύης και της φιλίας, μεταξύ των λαών, ενώ γίνεται και ειδική αναφορά στην Ολυμπιακή Εκεχειρία, ως το εργαλείο, που θα βάλει τέλος στις παγκόσμιες συγκρούσεις. Κανένας δεν θα μπορούσε να διαφωνήσει με όλα αυτά.

Βεβαίως, το πόσο ετεροχρονισμένα φέρνετε αυτή τη Συμφωνία αποδεικνύεται και από το γεγονός ότι αναφέρετε σε αυτήν πώς θα διαμορφωθούν προτάσεις, που σχετίζονται με την Ολυμπιακή Εκεχειρία και θα επιβληθούν στους διοργανωτές των Ολυμπιακών και Παραολυμπιακών του 2924 στο Παρίσι, όπως διαβάζουμε στο άρθρο 2.

Μας πάτε ένα ταξίδι πίσω στο χρόνο - το συνηθίζει, δυστυχώς, η Κυβέρνηση - εν προκειμένω, όμως, το χειρότερο δεν είναι αυτό. Το χειρότερο είναι ότι ουδέποτε εφαρμόστηκε η Ολυμπιακή Εκεχειρία, κατά τη διάρκεια των Ολυμπιακών Αγώνων του Παρισιού, το 2024, καθώς εκείνες τις ημέρες συνεχίστηκε κανονικά η γενοκτονία, που συντελούσε το κράτος του Ισραήλ στην Παλαιστίνη, με δεκάδες χιλιάδες νεκρούς, κυρίως, αμάχους, γυναίκες και παιδιά.

Όλα τα παραπάνω δείχνουν όχι απλά τα όρια Συμφωνιών, σαν τη σημερινή, που συνήθως δεν είναι τίποτε άλλο παρά ευχολόγια, δείχνουν, κυρίως, την υποκρισία των κρατών της Δύσης, που δεν είχαν το σθένος να εναντιωθούν σε αυτή τη βαρβαρότητα, που συντελέστηκε και συντελείται, δυστυχώς, ακόμα στη Γάζα και στην Ουκρανία, ώστε να έχει εφαρμοστεί η κατάπαυση του πυρός, έστω για λίγες ημέρες.

Αναρωτιέμαι για ποια ολυμπιακά ιδεώδη, για ποια Ολυμπιακή Εκεχειρία, για ποιον πολιτισμένο κόσμο μιλάμε μετά.

Για τα άλλα σημεία της Συμφωνίας, όπως για δράση σχετικά με την καταπολέμηση της φαρμακοδιέγερσης, του ντόπινγκ, δηλαδή, για την καταπολέμηση της βίας στους αθλητικούς χώρους και στάδια ή για δράσεις ενάντια στην χειραγώγηση αγώνων και τον παράνομο στοιχηματισμό, προφανώς κινούμαστε, έτσι κι αλλιώς, προς αυτή την κατεύθυνση από θέση αρχής.

Νομίζω ότι η παγίωση και η περαιτέρω βελτίωση της θέσης, που έχουν κερδίσει οι γυναίκες στον αθλητισμό, φράση, που επίσης συμπεριλαμβάνεται στο κείμενο της Συμφωνίας, δεν μπορεί να αποτελεί απλά ένα τυπικό bulletin από τα όσα ανέφερα παραπάνω για την καταπολέμηση του ντόπινγκ και της βίας, είναι ζήτημα αξιακό. Οι γυναίκες παλεύουν για την ισότιμη θέση τους και στο αθλητικό στερέωμα και έχουν δώσει σκληρούς αγώνες για αυτό. Τίποτα δεν τους χαρίστηκε, αλλά κατακρίθηκαν.

Συμφωνούμε με τους σκοπούς και τους στόχους, όπως αναφέρονται στο άρθρο 9, για τα προγράμματα αθλητικών ανταλλαγών, μεταξύ των δύο χωρών, για πληθώρα δραστηριοτήτων, επιτρέψτε μου μόνο ένα τελευταίο σχόλιο.

Στο άρθρο 4 της Συμφωνίας, σε κάποιο σημείο γίνεται λόγος για μετάδοση της τεχνογνωσίας και της εξειδικευμένης γνώσης, που αποκτήθηκαν από τους Ολυμπιακούς και Παραολυμπιακούς Αγώνες του 2004, ενώ γίνεται κάποια νύξη, σχετικά και με τις αθλητικές υποδομές. Ελπίζουμε να μην εννοείτε ότι θέλετε να μεταλαμπαδεύσετε στην Κυβέρνηση της Αργεντινής όλο αυτό το σκάνδαλο, που έγινε με τις υπερκοστολογήσεις των έργων για τους Ολυμπιακούς Αγώνες του 2004, που πολλά έργα τα πληρώσαμε 5 και 10 φορές πάνω και αυτό το πάρτι, που έστησαν τότε κάποιοι, το πλήρωσε ο ελληνικός λαός, στη συνέχεια, πανάκριβα.

‘Όσο για τις υποδομές, τα στάδια, τα Ολυμπιακά ακίνητα, τα γήπεδα που ρημάζουν, νομίζω ότι οι εταίροι μας στη Συμφωνία δεν έχουν τίποτα να ζηλέψουν από τα όσα έκαναν στη συνέχεια οι ελληνικές κυβερνήσεις, με τα ολυμπιακά στάδια, που χρυσοπλήρωσε ο ελληνικός λαός, γιατί η εικόνα, από τότε μέχρι και σήμερα, είναι το λιγότερο προβληματική, εικόνα απαξίωσης και κατάρρευσης.

Επιφυλασσόμαστε για την Ολομέλεια, κύριε Πρόεδρε.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ»»):** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σχέδιο νόμου για την Κύρωση Συμφωνίας Αθλητικής Συνεργασίας, μεταξύ της Ελληνικής Δημοκρατίας και της Δημοκρατίας της Αργεντινής, είναι ευπρόσδεκτο.

Πρώτον, όμως, θα θέλαμε να αναφερθούμε στον ανασχηματισμό της Κυβέρνησης.

Κατά κοινή ομολογία ο ανασχηματισμός είχε, ως μοναδικό στόχο, να αλλάξει το δυσμενές κλίμα κατά της Κυβέρνησης, μετά από τις διαδηλώσεις εκατοντάδων χιλιάδων συμπολιτών μας για το έγκλημα των Τεμπών. Οι πολίτες το μόνο, που ζητάνε, είναι η απόδοση δικαιοσύνης, οι ένοχοι να λογοδοτήσουν όσο ψηλά κι αν βρίσκονται και να διασφαλιστεί ότι δεν θα ξαναζήσουμε τέτοια καταστροφή. Ο ανασχηματισμός εξελίσσεται σε μια ανακύκλωση πολιτικών προσώπων, σε υπουργικές θέσεις, ενώ, δυστυχώς, δεν βλέπουμε τη διάθεση για διόρθωση της κυβερνητικής πολιτικής στους κρίσιμους τομείς της οικονομίας και της εξωτερικής πολιτικής. Δεν λείπουν, βέβαια και οι εκπλήξεις – στο πρώτο εικοσιτετράωρο είχαμε την αποχώρηση του κυρίου Δοξιάδη.

Ενώ το γεωπολιτικό περιβάλλον αλλάζει, με ταχύτατους ρυθμούς, η Κυβέρνηση φαίνεται να εμμένει σε μία λανθασμένη εξωτερική πολιτική, που δεν λαμβάνει υπόψη της τις νέες πραγματικότητες, όπως το γεγονός ότι η γειτονική Τουρκία αναβαθμίζεται και συνομιλεί με τους πάντες. Παραμένει στις σκληρές αναθεωρητικές τις θέσεις, ενώ φαίνεται να διεκδικεί μερίδιο από το πακέτο των 800 δισ. ευρώ για την άμυνα της Ευρωπαϊκής Ένωσης, για την πολεμική της βιομηχανία.

Ως επιστέγασμα όλων των παραπάνω, ανακοινώθηκε από τη χώρα μας το πάγωμα των ερευνητικών εργασιών, που σχετίζονται με την ηλεκτρική διασύνδεση Ελλάδας - Κύπρου. Πρόκειται για μια διπλωματική ήττα, δεδομένου ότι παρά τις περί του αντιθέτου διαβεβαιώσεις από τον Υπουργό Εξωτερικών, κύριο Γεραπετρίτη, οι έντονες τουρκικές αντιδράσεις, ακόμα και με πολεμικά πλοία, μεταξύ Καρπάθου - Κάσου είχαν δυστυχώς αποτέλεσμα σε βάρος μας, ενώ ανέδειξαν ότι η χώρα μας δεν είχε καταφέρει να λάβει ισχυρή στήριξη της Ευρώπης, αλλά και των Ηνωμένων Πολιτειών για την ανακατασκευή του.

Το κίνημά μας υποστηρίζει ότι η χώρα μας θα πρέπει να διεκδικήσει εγγυήσεις ασφάλειας. Δεν είναι δυνατόν να συζητείται η παροχή εγγυήσεων προς την Ουκρανία, σε μια χώρα, που δεν είναι μέλος της Ευρωπαϊκής Ένωσης και του ΝΑΤΟ, και να μην διεκδικούμε εγγυήσεις για τη χώρα μας και την Κύπρο, όταν η Τουρκία έχει ξεκάθαρα αναθεωρητικές θέσεις, που τις προβάλει, ακόμα και σε διεθνείς οργανισμούς, όπως στον ΟΗΕ.

Καλούμε την Κυβέρνηση να παρουσιάσει στη Βουλή ποια εξωτερική πολιτική θα ακολουθήσει, σχετικά με την επέκταση των χωρικών υδάτων, στα 12 ναυτικά μίλια και την ανακήρυξη της αποκλειστικής οικονομικής ζώνης της χώρας μας.

Επιστρέφοντας στο νομοσχέδιο, το κίνημά μας θεωρεί ότι η εν λόγω Συμφωνία αθλητικής συνεργασίας έχει θετικά σημεία, ωστόσο γενικά τέτοιες συμφωνίες καλό θα είναι να προάγουν και άλλα ιδεώδη, όπως τον περιορισμό στην άκρατη εμπορευματοποίηση του αθλητισμού, την προβολή αθλημάτων, που δεν είναι ευρέως γνωστά, το σεβασμό στις θρησκευτικές ελευθερίες και τα σύμβολα της πίστεως.

Σήμερα, στον παγκόσμιο αθλητισμό και με την οργανωμένη πίεση των δικαιωματιστών, έχουμε μία αλλοίωση του αθλητικού ιδεώδους. Πέρυσι, στους Ολυμπιακούς Αγώνες, στο Παρίσι, είδαμε τον αγώνα πυγμαχίας γυναικών, μεταξύ της Ιταλίδας Angela Carini και της Αλγερινής Imane Khelif, η οποία είχε κάνει αλλαγή φύλου. Το κίνημά μας υποστηρίζει ότι οι αθλητές, που έχουν ανδρικά γενετικά χαρακτηριστικά, δεν πρέπει να γίνονται δεκτοί σε αγώνες γυναικών. Η προστασία στο δικαίωμα των αθλητών να μπορούν να αγωνίζονται επί ίσοις όροις θα πρέπει να ξαναγίνει σημαία μας και να εμποδίσουμε φαινόμενα, που οδηγούν στην απαξίωση του αθλητισμού.

Η Κύρωση της Συμφωνίας Στρατηγικής Συνεργασίας έχει πολλαπλά οφέλη και για τις δύο χώρες στους τομείς της ανταλλαγής τεχνογνωσίας στον αθλητισμό, των κοινών προγραμμάτων εκπαίδευσης αθλητών και προπονητών, της διοργάνωσης διεθνών αγώνων και αθλητικών διοργανώσεων, της καταπολέμησης του ντόπινγκ, της αθλητικής βίας και του παράνομου στοιχηματισμού, της ανταλλαγής εξειδικευμένης γνώσης στους τομείς της ασφάλειας, της προετοιμασίας και της διεξαγωγής αθλητικών διοργανώσεων, της προώθησης του αθλητισμού, σε ερασιτεχνικό και επαγγελματικό επίπεδο, της υποστήριξης προτάσεων συνεργασίας για την αναβίωση της Ολυμπιακής Εκεχειρίας.

Θα θέλαμε εδώ να προσθέσουμε ότι στην πράξη πολλές συμφωνίες υπογράφονται, αλλά δεν εφαρμόζονται πλήρως, λόγω γραφειοκρατικών καθυστερήσεων, ενώ οι διαδικασίες εγκρίσεων και χρηματοδοτήσεων μπορεί να είναι χρονοβόρες, με αποτέλεσμα η παρούσα Συμφωνία να μην μπορέσει να υλοποιηθεί και να μην αποδώσει τα αναμενόμενα, οπότε το κράτος μας, στο μέρος που του αναλογεί, από τη στιγμή, που υπογράφει τέτοιες συμφωνίες, πρέπει να είναι σε θέση να τις υλοποιεί.

Παράλληλα και με την υπογραφή της Συμφωνίας Αθλητικής Συνεργασίας, θα θέλαμε να αναδείξουμε και να στηρίξουμε τους Έλληνες αθλητές μας, που καλούνται να προπονηθούν και να προετοιμαστούν, πολλές φορές, σε τριτοκοσμικές συνθήκες, με το κράτος μας και το αρμόδιο Υπουργείο να απουσιάζουν περίτρανα από το να αναλάβουν στοιχειωδώς τις υποχρεώσεις τους. Χαρακτηριστικό παράδειγμα είναι το κλειστό Κολυμβητήριο Σερρών, το οποίο έχει κλείσει, στα τέλη Μαρτίου του 2024, όταν κομμάτια είχαν πέσει από την οροφή στην πισίνα, κατά τη διάρκεια της προπόνησης των αθλητριών της καλλιτεχνικής κολύμβησης του Γυμναστικού Συλλόγου Πανσερραϊκού. Σύμφωνα με δηλώσεις των προπονητών κολύμβησης του Συλλόγου, αθλητές, που ήταν στο απόγειο της καριέρας τους, τώρα αντιμετωπίζουν σοβαρό πρόβλημα, αφού αναγκάζονται να πηγαίνουν από πόλη σε πόλη- στη Θεσσαλονίκη και την Καβάλα- για να προπονηθούν. Υπάρχει πρόβλημα με την εκπαίδευση στα τμήματα του ΤΕΦΑΑ Σερρών, αλλά και το πρόγραμμα εκμάθησης στα δημοτικά σχολεία, το οποίο έχει σταματήσει.

Επιστρέφοντας στη Συμφωνία Αθλητικής Συνεργασίας, κατά την επίσκεψη του τότε Υπουργού Εξωτερικών, κ. Νίκου Δένδια, στην Αργεντινή, είχε υπογραφεί και μία ακόμα Συμφωνία, με την οποία προβλέπεται, ότι δύο γήπεδα ποδοσφαίρου με την ονομασία Ελλάδα- Grecia- θα κατασκευαστούν, με δωρεά της ελληνικής Κυβέρνησης στην Αργεντινή, στην πόλη Berisso, όπου υπάρχει η παλαιότερη ελληνική κοινότητα, στη Νότια Αμερική. Θα θέλαμε να ρωτήσουμε, σε ποιο στάδιο βρίσκεται αυτή η Συμφωνία, ποιο είναι το ποσό της δωρεάς, που θα καταβάλει το ελληνικό Κράτος και πότε η Κυβέρνηση θα φέρει αυτή τη Συμφωνία στη Βουλή προς κύρωση.

Η Συμφωνία Αθλητικής Συνεργασίας, μεταξύ της Ελληνικής Δημοκρατίας και της Δημοκρατίας της Αργεντινής, υπογράφηκε, στο Μπουένος Άιρες, στις 8 Φεβρουαρίου του 2023, δηλαδή, δύο χρόνια πριν. Ίσως, η ταχύτητα κύρωσης της Συμφωνίας από τη Βουλή, να είναι μια ένδειξη, κατά πόσο δίνουμε την πρέπουσα σημασία σε τέτοιες συμφωνίες και κατά πόσο τιμάμε τις υπογραφές μας ως χώρα.

Για την ψήφιση, επιφυλάσσομαι για την Ολομέλεια. Ευχαριστώ πάρα πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Κεφαλά Μαρία Αλεξάνδρα, Γιώργος Ιωάννης, Δεληκάρη Αγγελική, Σενετάκης Μάξιμος, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Χρυσομάλλης Μιλτιάδης, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Γκολιδάκης Διαμαντής, Κυριάκης Σπυρίδων, Συρεγγέλα Μαρία, Λιβανός Μιχαήλ, Ακτύπης Δημήτριος, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Τσιλιγγίρης Σπυρίδων (Σπύρος), Σταρακά Χριστίνα, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ζεϊμπέκ Χουσεϊν, Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων και Κόντης Ιωάννης.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Βορύλλα, το λόγο ζήτησε ο κ. Υπουργός για λίγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Θα ήθελα να παρακαλέσω τις συναδέλφισσες και τους συναδέλφους, ακούγοντας με υπομονή όλη αυτή την καλοπροαίρετη κριτική- καλοπροαίρετη είναι η κριτική και ευχαριστώ πάρα πολύ- θα ήθελα να μείνετε στο τέλος να ακούσετε και τη δική μου απάντηση στα ερωτήματά σας. Αυτό μόνο, θα παρακαλούσα πάρα πολύ, να μείνετε στις απαντήσεις σε αυτά που τέθηκαν.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, το λόγο έχει τώρα ο κ. Καραναστάσης, από την «ΠΛΕΥΣΗ ΕΛΕΥΘΕΡΙΑΣ».

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας–ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ.

Κύριε Πρόεδρε, κύριε Υπουργέ, αγαπητές κυρίες και κύριοι συνάδελφοι, δύο σκέψεις μόνο θα σας διαβάσω, δεν είναι ακριβώς ο τομέας μου ο αθλητισμός, όσο και αν είμαι φανατικός φίλαθλος και είναι και ένας τρόπος ζωής ο αθλητισμός για μένα, αυτά τα διαδικαστικά δεν είναι ακριβώς της ειδικότητάς μου.

Η Συμφωνία Αθλητικής Συνεργασίας, μεταξύ Ελλάδας και Αργεντινής, παρουσιάζει όντως πολλά θετικά σημεία, τα οποία ενισχύουν τη διμερή σχέση των δύο χωρών, ενώ ταυτόχρονα συμβάλλουν στην προώθηση του αθλητισμού και της κοινωνικής ένταξης. Η Συμφωνία ενισχύει τη διπλωματία των πολιτών, καθώς ο αθλητισμός λειτουργεί, ως κοινός παρονομαστής για την καλλιέργεια σχέσεων και την ενίσχυση των πολιτιστικών θεσμών. Αυτή η προσέγγιση έχει τη δυνατότητα να δυναμώσει τη σχέση, μεταξύ των λαών, σε ένα κοινωνικό επίπεδο. Αλλά θετικό της Συμφωνίας, είναι και η ανταλλαγή τεχνογνωσίας στον αθλητισμό, η εκπαίδευση προπονητών και διαιτητών και η ανάπτυξη του αθλητισμού για τα άτομα με αναπηρία. Αυτή η συνεργασία παρέχει την ευκαιρία για μια πιο βιώσιμη και διαρκή ανάπτυξη, τόσο σε επαγγελματικό, όσο και σε θεσμικό επίπεδο.

Η Συμφωνία προβλέπει, επίσης, ετήσια προγράμματα συνεργασίας, τα οποία διευκολύνουν τη σωστή παρακολούθηση και υλοποίηση των δράσεων και επιτρέπουν τη διαρκή προσαρμογή στις ανάγκες των δύο χωρών και επιπλέον, η Συμφωνία ενισχύει την παρουσία της Ελλάδας στη Λατινική Αμερική, καθώς και της Αργεντινής στην Ευρώπη, προσφέροντας ευκαιρίες για διπλωματικές και γεωστρατηγικές συνεργασίες, σε περιοχές, όπου δεν υπάρχει μεγάλη επιρροή από τις δύο χώρες. Η συμμετοχή τοπικών και ιδιωτικών φορέων, όπως δήμοι και αθλητικά σωματεία, ανοίγει το πεδίο για ευέλικτη εφαρμογή και την ενίσχυση της συνεργασίας σε επίπεδο κοινότητας.

Ωστόσο, υπάρχουν και κάποια ρίσκα και αδυναμίες, που πρέπει να ληφθούν υπόψιν και όπου πάντοτε λαμβάνει υπόψη ο Υπουργός και με τον εποικοδομητικό διάλογο, πάντα προσπαθούμε να λειτουργήσουμε. Η Συμφωνία περιλαμβάνει γενικόλογες διατυπώσεις, χωρίς σαφή χρονοδιαγράμματα και δεσμευτικούς στόχους, κάτι που θα μπορούσε να οδηγήσει σε καθυστερήσεις στην εφαρμογή των δράσεων. Επίσης, η έλλειψη ανεξάρτητων μηχανισμών ελέγχου και αξιολόγησης, μπορεί να αφήσει περιθώρια για αδιαφάνεια ή κακή διαχείριση των πόρων. Η Συμφωνία δεν περιλαμβάνει αναλυτικό μηχανισμό για την παρακολούθηση των χρηματοδοτήσεων, κάτι που καθιστά δύσκολη τη διασφάλιση της ορθής διαχείρισης των κονδυλίων.

Τέλος, η συμμετοχή τοπικών φορέων και χωρίς διασφαλίσεις για διαφάνεια και αξιοκρατία ίσως δημιουργήσει το έδαφος για αδιαφανείς διαδικασίες. Η έλλειψη σύνδεσης με άλλες συμφωνίες, όπως εκπαιδευτικές ή πολιτιστικές συμφωνίες, μπορεί να περιορίσει τη συνολική στρατηγική συνεργασίας και να κάνει τον αθλητισμό να λειτουργεί απομονωμένα, χωρίς να αξιοποιεί πλήρως τις δυνατότητες για ευρύτερη συνεργασία.

Συνολικά, λοιπόν, η Συμφωνία προσφέρει πολλές ευκαιρίες για ενίσχυση των σχέσεων μεταξύ των δύο χωρών. Απαιτεί, όμως, παράλληλα προσεκτική παρακολούθηση και διασφάλιση των απαραίτητων μηχανισμών για τη βιώσιμη και διαφανή υλοποίησή της. Είμαστε θετικοί ως προς τη Συμφωνία αυτή και επιφυλασσόμαστε για την Ολομέλεια και να το συζητήσουμε περαιτέρω. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Καραναστάση. Τον λόγο έχει ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε. Κύριε Υπουργέ, σίγουρα είμαστε ευνοϊκά διακείμενοι σε τέτοιου είδους συμφωνίες πόσο μάλλον, όταν πρόκειται για την Αργεντινή. Βέβαια και εγώ θα επιφυλαχθώ για την Ολομέλεια. Θα πω, όμως, κάποια πράγματα. Κατ’ αρχάς, μιλάμε για την Αργεντινή και νομίζω αργήσαμε να κάνουμε μία συμφωνία, γιατί η Αργεντινή δεν είναι μόνο όσα ξέρουμε και όσα είπαν οι συνάδελφοι πριν, ούτε είναι ο Ωνάσης μόνο που πήγε εκεί, ο Κολμανιάτης κλπ. Ο πρώτος Πρόεδρος Αργεντινής, ο Βαρθολομαίου Μητρόπουλος, ο Μπαρτολομέ Μίτρε, αυτός ελευθέρωσε την Αργεντινή και αυτός είναι που έκανε την Ομοσπονδία της Αργεντινής. Επί επτά χρόνια, ήταν ο πρώτος Πρόεδρός της και ο μεγαλύτερος της ήρωας, γιατί ήταν και στρατηγός και το εορτάζουν πολύ οι Αργεντινοί και πάντα μνημονεύουν την Ελλάδα.

Η Ομάδα Ατένας Κόρντομπα έχει ιδρυθεί από Έλληνες στο μπάσκετ και είναι δεκάκις πρωταθλήτρια Νοτίου Αμερικής. Μια πολύ μεγάλη ομάδα στο μπάσκετ. Τα μεγάλα εργοστάσια ζάχαρης τα έχουν Έλληνες, όπως ο Κυριάκος Κοντός. Στην Κόρδοβα, να πω ότι μένουν 2.000 οικογένειες Ελλήνων, οι οποίοι πρωτοστατούν στην παραγωγή του κρασιού, ειδικά του Malbec, το οποίο είναι η κύρια παραγωγή κρασιού, αυτή η ποιότητα, το Malbec και σε άλλα κρασιά.

Αλλά και τα εργοστάσια, η «Ακρόπολη της ζάχαρης» και η «Αθήνα», τα δύο μεγάλα εργοστάσια είναι ελληνικά, ανήκουν σε Έλληνες, μεγάλους σε ηλικία, οικογένειες τα έχουν, όπως και τη μεγαλύτερη εταιρεία σοκολατοποιΐας, θέλω να πω ότι είναι μία χώρα, με διάχυτη την ελληνική παρουσία. Η Ελλάδα ποτέ δεν έδωσε σημασία στο να φτιάξει σχολεία εκεί, όπως και στη Βραζιλία. Και είναι ένα παράπονο, που έχουν οι Έλληνες εκεί, γιατί τα παιδιά τους σήμερα, δυσκολεύονται να παρακολουθήσουν την εκπαίδευση τη δική μας και νομίζουμε ότι αυτή η Συμφωνία θα έπρεπε, μιας και είναι το ίδιο Υπουργείο, να επεκταθεί και σε μορφωτικό επίπεδο και όχι μόνο στο αθλητικό, κύριε Υπουργέ.

Σίγουρα, αρχίζοντας από το αθλητικό, θέλω να πω, λοιπόν, το εξής. Καλά είναι αυτά όλα. Σίγουρα, θα υπάρξει και μία συνεργασία και σε επίπεδο φορέων.

Το θέμα, όμως, είναι το πρακτικό. Όλη αυτή η μετακίνηση, που θα εμπεριέχεται, σε επίπεδο ανταλλαγής γνώσεων κτλ. έχει πολλά κόστη, τα οποία, εκατό τοις εκατό, μάλλον θα επιβαρύνουν το Υπουργείο σας. Λοιπόν, θα πρέπει να προβλεφθεί ένα μεγάλο μπάτζετ, για να γίνουν πραγματικότητα, μόνο για την Αργεντινή, γιατί μιλάμε ότι για να πάει κάποιος εκεί, θέλει σήμερα 2.000 ευρώ εισιτήριο ένα άτομο μόνο. Να μην ξεχνάμε, δεν θα τη βγάλουμε τη συμφωνία αυτή, για να πηγαίνει κάποιο στέλεχος του Υπουργείου και να συζητάει. Θα στέλνουμε αθλητές, θα στέλνουμε παράγοντες ομοσπονδιών και το αντίθετο και πρέπει να τα δούμε όλα αυτά, αν θέλουμε να το κάνουμε, αλλιώς, αν θέλουμε να μείνει σε επίπεδο συμφωνίας σε ένα ντουλάπι, δεν έχει νόημα να συζητάμε. Πιστεύουμε ότι θα την ψηφίσουμε, αν τελικά την ψηφίσουμε, για να γίνει, να πραγματοποιηθεί. Ψηφίσαμε και άλλες συμφωνίες και από τότε δεν έχει γίνει καμία κίνηση, έχουν μείνει εκεί, πέρασε, ψηφίσαμε. Αυτό θέλουμε να δούμε και πραγματικά. Εγώ είμαι περίεργος να δω πώς θα υλοποιηθεί και αν υπάρχει θέληση πραγματικά του κράτους, όπως είπαν και οι συνάδελφοι, προηγουμένως. Άλλαξε η Κυβέρνηση, αλλά δεν νομίζω να υπάρχει θέμα από την πλευρά των Αργεντινών να μην υλοποιηθεί.

Οι Αργεντινοί, ξέρετε, ψηφίζουν με το θυμικό. Έτσι κι αλλιώς, δεν σημαίνει ότι αλλάζουν οι πολιτικές ιδεολογίες, τη μία βάζουν έναν πατριώτη φανατικό, την άλλη έναν όχι τόσο, την άλλη έναν εκπρόσωπο των κεφαλαίων της Goldman Sachs. Έχουν βάλει τους πάντες, μέχρι και ο Καβάλο, υπάλληλος Αμερικανικών Τραπεζών, έγινε Υπουργός Οικονομικών εκεί.

Ο λαός είναι ένας και σίγουρα θέλουν τη συνεργασία με την Ελλάδα. Μην το συγχέουμε, λοιπόν, με τις πολιτικές καταστάσεις, που υπάρχουν, αύριο μπορεί να φύγει και αυτός ο Πρόεδρος, θα υπάρχει ο άλλος. Το θέμα είναι, αν εμείς θέλουμε να υλοποιηθεί. Αυτοί σίγουρα θέλουν. Για να υλοποιηθεί, το βασικό θέμα είναι χρήματα και μόνο χρήματα, κύριε Υπουργέ. Καλές είναι οι προθέσεις, αλλά πιστεύω, όπως τη βλέπω εγώ, ότι θα θέλετε, τουλάχιστον όλοι όσοι ασχολούνται, ένα μεγάλο μπάτζετ, για να υλοποιηθεί και δεν το βλέπω εγώ προσωπικά ότι θα γίνει ποτέ, γιατί καταλαβαίνετε που ζούμε. Εδώ κάνετε ένα ταξίδι στο εξωτερικό και περιμένετε τη Διαύγεια να σας εγκρίνει 1.500 ευρώ και να εμφανιστεί στη Διαύγεια και να εγκρίνουν οι εμπλεκόμενοι. Δηλαδή, η γραφειοκρατία, πλέον, που έχει πέσει στην Ελλάδα, σε αυτά τα θέματα, δεν αφήνει να προχωρήσει καμία τέτοιου είδους Συμφωνία, όσο και αν το θέλετε, που είμαι σίγουρος ότι το θέλετε και το θέλουμε όλοι εδώ μέσα. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Υπουργός.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, κυρίες και κύριοι συνάδελφοι, ευχαριστώ πάρα πολύ για τις τοποθετήσεις σας, βρήκα αρκετά ενδιαφέροντα πράγματα και θα μου επιτρέψετε να ξεκινήσω, λέγοντας, ότι αυτό το τυπικό κείμενο νόμου, γιατί πρόκειται για ένα τυπικό κείμενο νόμου, το οποίο έρχεται στη Βουλή, όχι με αυτή την Κυβέρνηση, διαχρονικά, με τον ίδιο τρόπο και την ίδια διαδικασία, χρόνια τώρα και με το ΠΑΣΟΚ και με τον ΣΥΡΙΖΑ. Διαχρονικά αυτή η διαδικασία είναι συγκεκριμένη, δεν έχει να κάνει κάποιος ιδιαίτερες αναφορές, αλλά επειδή άνοιξε μια βεντάλια ζητημάτων, θα μου επιτρέψετε να δώσω κάποιες απαντήσεις, που ξεπερνούν το συγκεκριμένο κείμενο, αλλά και για το συγκεκριμένο κείμενο νόμου.

Πρώτον, να ενημερώσω και τη Βουλή και τους συναδέλφους βουλευτές, που παρακολουθούν τηλεοπτικά τη συνεδρίαση και τους κοινοβουλευτικούς εκπροσώπους και όλο τον κόσμο του αθλητισμού, που ίσως από ενδιαφέρον παρακολουθεί αθλητικές τέτοιες συνεδριάσεις, ότι είμαι στην ευχάριστη θέση να σας πω ότι η μεγάλη μεταρρύθμιση τουe-kouros,η μεγαλύτερη σε επίπεδο οργάνωσης ελληνικού αθλητισμού, που συντελέστηκε ποτέ, άνοιξε σήμερα κανονικά, στις 11.10΄ π.μ. και ότι όλος ο ελληνικός αθλητισμός αρχίζει και ενσωματώνεται, μέσα στο συγκεκριμένο περιβάλλον του e-kouros.

Θα επαναλάβω κάτι, γιατί είναι σημαντικό να το ξέρουμε, όταν κάνουμε μεταρρυθμίσεις. Το e-kouros διαμορφώθηκε, μετά την παρουσία μου στο Υπουργείο Αθλητισμού, είναι μία αντιστοίχιση της ΕΡΓΑΝΗ του Υπουργείου Εργασίας – ό,τι πιο σύγχρονο υπάρχει. Η ΕΡΓΑΝΗ, γνωρίζετε πάρα πολύ καλά, πόσο θωράκισε την αγορά εργασίας, η ΕΡΓΑΝΗ 1, πρώτον, νίκησε την αδήλωτη εργασία, ουσιαστικά την αντιμετώπισε στην καρδιά της, η ΕΡΓΑΝΗ 2, δεύτερον, είναι το ψηφιακό ωράριο, η μετεξέλιξη. Όλα αυτά ήρθαν τώρα να εφαρμοστούν, με έναν άλλο τρόπο στον οργανωμένο αθλητισμό, με το e-kouros, το οποίο, ως εφαρμογή, δεν υπάρχει σε καμία χώρα της Ευρώπης.

Σκεφτείτε, στην ανοιχτή πρόσκληση, που σας έχω κάνει, περίπου στον Απρίλιο, δεν μπορώ να σας πω τώρα ποια ημέρα ακριβώς, αλλά θα την κάνουμε τη συζήτηση και εδώ, τα στοιχεία του kouros 2, γιατί τώρα ανοίγει ο kouros 3, για να πούμε για τη διαχειριστική περίοδο 2025-2026, θα τα παρουσιάσουμε σε όλο τον ελληνικό λαό, θα περάσουμε και με διάταξη νόμου, το annual, δηλαδή, την ετήσια παρουσίαση του ελληνικού αθλητισμού, με συγκεκριμένα στοιχεία, θα το κάνουμε μία φορά το χρόνο, έτσι ώστε όλος ο Ελληνικός Αθλητισμός να μαθαίνει με ακρίβεια τα στοιχεία των Σωματείων, των Αθλητών, των Προπονητών, την κατανομή σε όλη την Επικράτεια, ανά Δήμο, ανά Περιφέρεια, ανά Περιφερειακή Ενότητα, ό,τι πιο χρήσιμο και σημαντικό υπάρχει, για τα Κόμματα, για τους δημάρχους, για τους ανθρώπους του αθλητισμού, για τον Υπουργό Αθλητισμού, για τις Ομοσπονδίες.

Σκεφτείτε ότι θα έχουμε τη δυνατότητα, να βλέπουμε, για πρώτη φορά, μέσα από απόλυτα νούμερα, όχι σχετικά ή στατιστικά, αν μεγάλωσε ή μίκρυνε ο ελληνικός αθλητισμός, ανά δήμο, και αν μεγάλωσε σε τι μεγάλωσε, σε ποια αθλήματα, και αν μίκρυνε που, είναι προνόμιο στην Ελλάδα να έχουμε τέτοιο εργαλείο, κύριε Πρόεδρε και το έχει η Ελλάδα και λέγεται e-kouros.

Άρα, λοιπόν, ο e-kouros άνοιξε σήμερα, αφαίρεσα από μέσα 21 τουλάχιστον αγκυλώσεις και γραφειοκρατικά εμπόδια, τα οποία μου είχατε αναφέρει, σε πολύ συγκεκριμένα σημεία, στην προηγούμενη συνεδρίαση, που κάναμε για το τρίτο νομοσχέδιο, που είχαμε φέρει, του Υπουργείου Αθλητισμού. Αφαιρέθηκαν 21 σημεία και απόδειξη είναι ότι σήμερα, που άνοιξε, πάνω από 400 αθλητικά σωματεία έχουν μπει στο περιβάλλον του e-kouros, την πρώτη μέρα. Έτσι, λοιπόν, βλέπετε, ότι η Ελλάδα δεν είναι ουραγός.

Η Ελλάδα μπορεί. Γενικά μπορούμε, ως χώρα, ανεξάρτητα από κυβερνήσεις. Είμαστε μια δυνατή, περήφανη χώρα, που εδώ, με τους δυνατούς ανθρώπους, που έχουμε και την αποτελεσματικότητα των σκέψεων και το πάθος, που διαθέτουμε, ως Έλληνες, με ό,τι καταπιανόμαστε, μπορούμε να το πάμε καλά.

Ο KOUROS θα κλείσει, στις 31.8.2025 και από κει και πέρα, τελειώνει. Όσοι μπουν μέσα, θα έχουν πλέον το νέο περιβάλλον του KOUROS, για τον οργανωμένο ελληνικό αθλητισμό και τα στοιχεία του e-KOUROS 2 θα τα παρουσιάσουμε και στη Βουλή και σε ειδική εκδήλωση στο Υπουργείο Αθλητισμού. Είστε καλεσμένες και καλεσμένοι, θα τα πάρετε, θα τα μελετήσετε, θα είναι κτήμα όλων των Δημάρχων, των Περιφερειαρχών, όλου του κόσμου του αθλητισμού. Αυτό είναι μοναδικό, γιατί είναι στην Ελλάδα. Είναι στοιχεία, τα οποία δεν ξέραμε μέχρι πρότινος. Κανείς δεν ήξερε ποιος είναι ο ελληνικός αθλητισμός.

Δεύτερον, το συγκεκριμένο κείμενο νόμου - θα μου επιτρέψετε να επικαλεστώ κάτι, το οποίο διαθέτω συγκριτικά περισσότερο από τον καθένα και την καθεμία εδώ μέσα και θα καταλάβετε τι είναι αυτό, την εμπειρία. Η εμπειρία, που διαθέτω από την πολύχρονη κοινοβουλευτική μου παρουσία, μου επιτρέπει να σας πω ότι το κείμενο, το οποίο είναι συγκεκριμένο θεσμικό κείμενο, με συγκεκριμένη αρχή, μέση, τέλος και δομή, το οποίο διαχρονικά όλοι οι Υπουργοί Εξωτερικών στις διμερείς συμφωνίες τους, διπλωματικά, κάνουν ακριβώς το ίδιο. Είναι αδιανόητο να σκεφτούμε ότι ένα τέτοιο κείμενο στην κριτική, που ακούστηκε, την καλοπροαίρετη, θα μπορούσε να περιλαμβάνει μέσα πόρους, χρήματα, ταξίδια, ανταλλαγές. Δηλαδή, αυτό θα μετατρεπόταν σε μια εγκυκλοπαίδεια νόμου, σε μια διμερή σχέση με ένα κράτος, όταν το μεγαλύτερο κείμενο υποδιαιρείται στον αθλητισμό, στο εμπόριο και έχει τόσες άλλες συναλλαγές με την Αργεντινή, με όποιο κράτος κάνει ο οποιοσδήποτε Υπουργός Εξωτερικών μια συζήτηση και υπάρχει μία συμφωνία – εξειδικεύονται τα κείμενα.

Αυτό είναι ένα κείμενο βάσης. Ουαί και αλίμονο, αν αυτό το κείμενο έχει μέσα πόρους, χρήματα ή ημερομηνίες. Αυτό δεν είναι με αυτή την Κυβέρνηση είναι και με τον ΣΥΡΙΖΑ και με το ΠΑΣΟΚ. Το ίδιο κείμενο έφερε και ο τότε Υπουργός Εξωτερικών. Τα κείμενα αυτά είναι στερεότυπα κείμενα στις διμερείς συμβάσεις. Αυτό για την απάντηση στο γιατί δεν είναι ένα κείμενο πολύ - πολύ αναλυτικό. Είναι στερεότυπο και αυτή είναι η διπλωματική οδός, που ακολουθείται από όλες Κυβερνήσεις και τις σημερινές και τις παλιότερες και τις μελλοντικές.

Πόσο κοστίζει; Μηδέν, γιατί δεν υπάρχει, αυτή τη στιγμή, προϋπολογισμός στήριξής του. Ουαί κι αλίμονο, αν υπήρχε. Μη φοβάστε, αν ποτέ προκύψει η ανάγκη να πάμε κάπου, εγώ είμαι ανοιχτός, όπως γίνεται και διαμέσου της Βουλής και διαμέσου των Κοινοβουλίων επαφές, - εννοείται ότι θα είμαστε και σε ανοιχτή επικοινωνία να το συζητήσουμε και να δούμε το ενδιαφέρον σας, αλλά προς το παρόν δεν υπάρχει καμία συζήτηση, για να επισκεφθεί το Υπουργείο Αθλητισμού της Ελλάδας το Υπουργείο Αθλητισμού της Αργεντινής.

Υπάρχει, όμως, κύριε Πρόεδρε, κάτι βαθύτερο. Κάτι, το οποίο, κρατήστε το, είναι πολύ σημαντικό και διαμέσου των Κομμάτων σας να επιδιώκουν οι Τομεάρχες Εξωτερικών - που έχετε στα Κόμματά σας ή τους ανθρώπους, που ασχολούνται με την εξωτερική πολιτική - θα πρέπει να επιμελούνται έτσι, ώστε κάθε κείμενο διπλωματικό, μεταξύ χωρών, να εμπεριέχει και τη συνεργασία της Ελλάδας στον αθλητισμό με αυτή τη χώρα.

Ερώτηση: Γιατί; Γιατί σε αυτό το κείμενο, που αν το δεις διαγώνια και γρήγορα, δεν το καταλαβαίνεις, αν το δεις από την πολιτική του πλευρά, σε επίπεδο κριτικής, θα σου ξεφύγει γιατί δεν θα δεις την ουσία του, σε αυτό το κείμενο, λοιπόν, υπάρχει κάτι μοναδικό, κάτι το οποίο διαπερνά όλα τα κείμενα τα διπλωματικά, μεταξύ των συνεργασιών των χωρών του κόσμου με την Ελλάδα, όταν μιλάνε για τον αθλητισμό. Αυτό το κείμενο, που προσυπογράφεται και από τις δύο χώρες, έχει ένα τίτλο, που λέει: «Ευχαριστούμε την Ελλάδα». Το Άρθρο 2, το συγκεκριμένο, είναι ό,τι εμείς εκπέμπουμε, ως Ελληνισμός, για τον αθλητισμό, που γεννήθηκε εδώ, για τις ολυμπιακές αξίες, και για την Ολυμπιακή Εκεχειρία. Ουσιαστικά, περνάει τις ολυμπιακές αξίες και τα ολυμπιακά ιδεώδη στη χώρα, με την οποία συνομολογούμε τη Συμφωνία. Δεν υπάρχει μεγαλύτερο σε επίπεδο επιτεύγματος, διπλωματικά, από αυτό το κείμενο και το Άρθρο 2. Εδώ, στο Άρθρο 2 έρχεται ουσιαστικά και σου λέει πως υπογράφω ένα κείμενο, με την Ελλάδα. Με μια Ελλάδα, που γέννησε τις ολυμπιακές αξίες, που γέννησε τους Ολυμπιακούς Αγώνες, όπου γεννήθηκε η Ολυμπιακή Εκεχειρία. Μιλάμε για τις αξίες του Ολυμπισμού και την παγκόσμια εκεχειρία, η οποία επιδιώκεται διαχρονικά.

 Αυτό τι είναι; Είναι Ελλάδα και πρέπει να είμαστε υπερήφανοι και να επιδιώκουμε διαμέσου των Κομμάτων μας τέτοιου είδους διπλωματικές συμφωνίες στον αθλητισμό, γιατί σε αυτά τα άρθρα, ουσιαστικά, αυτό το οποίο αποτυπώνεται, είναι το επίτευγμα του αθλητισμού, που έγινε στην Ελλάδα, το μοναδικό και είμαστε υπερήφανες και υπερήφανοι όλοι, και νομίζω, είναι κατανοητό από όλους αυτό. Άρα, λοιπόν, τέτοια κείμενα το μόνο, που έχουν να κάνουν, είναι να δίνουν προστιθέμενη αξία στη χώρα μας, αξία μοναδική, αξία, όχι όμως, ως επιτυχία, μιας διπλωματικής διαδικασίας, αλλά αξία η οποία έχει αναφορά σε αυτό, που πέτυχαν οι πρόγονοί μας, εδώ στην πατρίδα μας την Ελλάδα τη δημοκρατία, τον πολιτισμό, τις επιστήμες και φυσικά το μεγαλείο του αθλητισμού, που γεννήθηκε εδώ και είμαστε όλοι υπερήφανοι.

Εξειδικεύω, τώρα, ορισμένα θέματα, τα οποία ακούστηκαν στο ζήτημα της κριτικής περί αθλητικών εγκαταστάσεων και τα υπόλοιπα.

Είμαι στην ευχάριστη θέση να σας αναφέρω, επίσης, ότι πριν μια βδομάδα καταβλήθηκε από το Υπουργείο Αθλητισμού το ποσό των 31.724.200 ευρώ, για να πληρωθούν όλες οι επαγγελματικές ομάδες του ποδοσφαίρου, του μπάσκετ και του βόλεϊ. Έχω και την κατανομή, αλλά δεν είναι χρήσιμο τώρα, τα έχω βγάλει με δελτία τύπου, έχουν βγει από το Υπουργείο Αθλητισμού και σας λέω, ότι μέχρι τέλος Μαρτίου, ένα επιπλέον ποσό, κυρία Ασημακοπούλου, 31.724.200 ευρώ, θα είναι και θα καταβληθεί για τα αθλητικά σωματεία τα ερασιτεχνικά.

Η κριτική που ασκείται για τους πόρους, σε επίπεδο πολιτικής, διαχρονικά, αυτή είναι η ζωή και πάντα υπάρχει κριτική. Όμως, ας δούμε ποια είναι η πραγματικότητα. Αυτά τα χρήματα τα 66 εκατομμύρια, κάθε χρόνο, τα οποία μοιράζει το Υπουργείο Αθλητισμού, το 2019 υπήρχαν; Όχι! Το ’18; Όχι! Το ’10; Όχι! Το ’09; Όχι! Το ’15; Όχι! Πόσα δίνονταν τότε; Μηδέν ! Να το ξαναπώ: Μηδέν. Άρα, μιλάμε ότι αυτό εδώ είναι μια κοσμογονία για τον αθλητισμό: 66 εκατομμύρια ευρώ, κάθε χρόνο, από το 2022. Μέχρι τώρα, έχουν μοιραστεί πάνω από 250 εκατομμύρια ευρώ, σε αυτά τα τέσσερα χρόνια, από το ‘22 μέχρι σήμερα, στον ελληνικό αθλητισμό, επαγγελματικό και ερασιτεχνικό.

Καλό, λοιπόν, θα ήταν και το λέω και εγώ καλοπροαίρετα, αν κάποιος θέλει να ασκήσει κριτική για τους πόρους – και πως στήνεται η αξιόπιστη κριτική, και γινόμαστε και αξιόπιστο πολιτικό σύστημα – στην τοποθέτησή μας να πούμε, «Ναι, η Κυβέρνηση του Κυριάκου Μητσοτάκη», γιατί αυτή ήταν και αυτή το έφερε, με τόλμη και θάρρος, «έδωσε αυτά τα λεφτά στον ελληνικό αθλητισμό. Κύριε Βρούτση, Υπουργέ του Αθλητισμού, βρείτε και άλλα». Όχι το μηδενιστικό ότι δεν παίρνουν τα επαγγελματικά σωματεία τίποτε. Όχι το ισοπεδωτικό, ότι ο ελληνικός αθλητισμός, αυτή τη στιγμή, δεν παίρνει καθόλου χρήματα και ενώ έπαιρνε, τώρα δεν παίρνει καθόλου. Αυτό εκτός από αναληθές είναι και κάτι, που δεν τιμά την αξιοπιστία όλων μας, γιατί αυτή τη στιγμή όσοι μας βλέπουν, όσοι ξέρουν, ξέρουν ότι αυτά τα λεφτά δόθηκαν από το 2022 και μετά.

Τώρα, στο άλλο κομμάτι το οποίο λέγεται «αθλητικές εγκαταστάσεις», μερικές παρατηρήσεις. Κανείς δεν είπε ότι σήμερα διαθέτουμε τις καλύτερες αθλητικές εγκαταστάσεις. Φτιάχτηκαν το 2004 αρκετές αθλητικές εγκαταστάσεις και δυστυχώς εγκαταλείφθηκαν. Να κρύψουμε την αλήθεια; Διαχρονικά από τα Κόμματα έτσι είναι, έπεσε και η κρίση του 2010-2019 και υπήρξε πλήρης εγκατάλειψη.

Προχθές, εγκαινιάσαμε την πισίνα ολυμπιακών διαστάσεων, μαζί με τον Πρωθυπουργό και πλήθος κόσμου του Δήμου Αχαρνών, καθώς και Βουλευτές. Σας είχα καλέσει, άλλωστε, δημόσια. Παιδιά από τα τοπικά σχολεία του δήμου Αχαρνών βλέπουν για πρώτη φορά πισίνα. Ενεργοποιήθηκε 21 χρόνια μετά, με τη στήριξη της Lamda Development.

Είναι ένα μεγάλο αθλητικό γεγονός για την περιοχή, για το Ολυμπιακό Χωριό, το οποίο, χωρίς να θέλω να κάνω αυτή τη μίζερη κριτική, το 2019, θα αναγνωρίσω ότι υπήρχε κρίση, παραδόθηκε τελείως παραμελημένο. Ήταν γεμάτο σκουπίδια το Ολυμπιακό Χωριό, καμία μετεξέλιξη του το 2019. Και από το 2019 και μετά, κ. Καλλιάνο, άρχισε μια προσπάθεια μέσα στο πλαίσιο των δυνατοτήτων των πολλών, που είχαμε.

Έχει τοποθετηθεί μπαλόνι, προχθές κατασκευάστηκε και η Ολυμπιακή Πισίνα, Ολυμπιακών διαστάσεων. Για πρώτη φορά, τα παιδιά της περιοχής, 2 Σωματεία, η «ΑΘΗΝΑ» και ο «ΦΟΙΒΟΣ» και τα παιδιά του Δημοτικού της περιοχής, που ήταν εκεί και με την παρουσία τους, στόλισαν την εκδήλωση με την ομορφιά τους και το πάθος τους, θα μπουν σε πισίνα, θα έχουν το δικαίωμα να μάθουν και αυτά κολύμπι και να μπουν σε μια ομάδα, ίσως πόλο. Να, λοιπόν, πόσο πολύ ωφελεί αυτή η δυνατότητα, το να ξανακάνουμε τις Ολυμπιακές αυτές ξεχασμένες, παραμελημένες αθλητικές εγκαταστάσεις, να τους δίνουμε ζωή.

Για το Ολυμπιακό Χωριό το συγκεκριμένο, θα σας πω αυτά, τα οποία εξήγγειλα εκείνη τη μέρα και θα παρακαλούσα πάρα πολύ, με χαρτί και μολύβι, γιατί έχετε δει ότι με διακρίνει μία προσπάθεια να είμαι αξιόπιστος στα χρονοδιαγράμματα.

Πρώτον, μέχρι τέλος του μήνα ή τουλάχιστον μέχρι τις 10 Απριλίου, θα έχει τοποθετηθεί το χρονόμετρο, το οποίο χρειάζεται το κλειστό, τα δύο χρονόμετρα για τα δύο κλειστά γήπεδα μπάσκετ, που έχει το Ολυμπιακό Χωριό.

Δεύτερον, το επόμενο δίμηνο θα έχουμε τοποθετήσει την κουβέρτα, χρήματα έχει ο προϋπολογισμός του Ολυμπιακού Χωριού, έχουμε αυξήσει τον προϋπολογισμό, αλλά θέλει διαγωνισμό, όμως.

Τρίτον, θα επιδιώξουμε μέχρι τέλος του 2026, να εντάξουμε στο Εθνικό Πρόγραμμα Ανάπτυξης, ΕΠΑ, όπως ονομάζεται τώρα, δύο μεγάλες παρεμβάσεις. Πρώτον, το ταρτάν του γηπέδου του Ολυμπιακού Χωριού και δεύτερον, την ενεργειακή αναβάθμιση, έτσι ώστε το 2026 αυτά τα δύο να έχουν ολοκληρωθεί, τέλος του 2026. Ενώ ταυτόχρονα, μέσα στο επόμενο τρίμηνο, τα ήδη υφιστάμενα αποδυτήρια θα επεκταθούν και θα βελτιωθούν και για αποδυτήρια για ΑμεΑ και ταυτόχρονα τα αποδυτήρια για μικρά παιδιά. Αυτά μπορούμε, αυτά κάνουμε με χρονοδιάγραμμα και στοχευμένα.

Άλλες αθλητικές εγκαταστάσεις. Ναι, πράγματι η Πισίνα των Σερρών – δεν ξέρω ποιος το ανέφερε – ναι, αυτή τη στιγμή είναι στη χειρότερη της κατάσταση. Τώρα έγινε; Όχι, πάρα πολλά χρόνια. Θέλετε όμως, να συμφωνήσουμε κάτι μεταξύ μας, για να είμαστε ειλικρινείς; Ποιος έχει την ευθύνη γι’ αυτές τις αθλητικές εγκαταστάσεις; Απευθύνομαι τώρα σε ανθρώπους που εκπροσωπούν τα Κόμματά τους, εδώ στην Επιτροπή και πρέπει να κοιτιόμαστε στα μάτια και να λέμε την αλήθεια. Ποιος έχει την ευθύνη, το Υπουργείο Αθλητισμού ή οι τοπικοί Δήμοι;

Η απάντηση είναι οι Δήμοι, δεν είναι του Υπουργείου Αθλητισμού η Πισίνα των Σερρών. Είναι του συγκεκριμένου Δήμου, όπως και πολλές άλλες αθλητικές εγκαταστάσεις, στη χώρα και αυτό είναι κάτι, το οποίο πρέπει να το καταλάβουμε και να το κατανοήσουμε. Ευθύνη του Υπουργείου Αθλητισμού είναι τα 17 Εθνικά Αθλητικά Κέντρα, τα οποία είναι στην αρμοδιότητα του, εκεί μπορεί να γίνει ερώτηση, παραδείγματος χάριν, τι γίνεται για το ΟΑΚΑ, για το ΣΕΦ, τι γίνεται για το Ολυμπιακό Χωριό, τι γίνεται για το Καυταντζόγλειο, για τη Θεσσαλονίκη, τι γίνεται για την Κέρκυρα, τι γίνεται με τα Γιάννενα, τι γίνεται για την Πάτρα, τι γίνεται για τη Λάρισα.

Και, επειδή άκουσα ότι έγινε κάποια ερώτηση και δεν απαντήθηκε, για το θέμα το οποίο αφορά το beach volley. Το beach volley, που πράγματι είναι αυτό που είναι και συμφωνώ με την περιγραφή, που κάνατε για την κατάσταση του - το έχουν δείξει τα κανάλια και κατά τη διάρκεια του έτους - δεν ανήκει στο Υπουργείο Αθλητισμού. Ανήκει στην Περιφέρεια, μία περιφέρεια, με συγκεκριμένα χαρακτηριστικά, η οποία έρχεται από το παρελθόν, εκεί ανήκει. Δεν ανήκει στο Υπουργείο Αθλητισμού και πολλές φορές κάνετε ερωτήσεις για ακίνητα και δεν υπάρχει απάντηση, λόγω μη αρμοδιότητας. Πρέπει να ανήκει κάτι στο Υπουργείο Αθλητισμού, για να απαντήσει ο Υπουργός τι γίνεται με το συγκεκριμένο ακίνητο.

Όμως, για το συγκεκριμένο ακίνητο να σας πω, γιατί υπάρχει μία επικαιρότητα, την οποία δεν πρέπει να μην τη βλέπουμε. Ο Περιφερειάρχης, ο κ. Χαρδαλιάς, παρουσία του Πρωθυπουργού, εξήγγειλε το μεγάλο πλέον έργο του παραλιακού μετώπου, το οποίο βρίσκεται σε εξέλιξη, συμφωνήθηκε με την Ευρώπη και αρχίζει πλέον να ξεδιπλώνεται και περιλαμβάνει μέσα και αυτό το κομμάτι του beach volley.

Αυτό, λοιπόν, όλο, που ανήκει στην Περιφέρεια, θα αξιοποιηθεί με αθλητικούς χώρους, με χώρους πρασίνου και θα γίνει πραγματικά ένα στολίδι. Το να πατάς το κουμπί και να γίνεται, καταλαβαίνετε, ότι δεν είναι εφικτό. Αυτό γίνεται με κάποιες εκατοντάδες εκατομμύρια, τα οποία θέλουν και το χρόνο τους και διαπερνούν τη μία κυβέρνηση, ίσως και την περίοδο πολιτικής ζωής ενός περιφερειάρχη, αλλά το πρόγραμμα συμφωνήθηκε με την Ευρώπη και ξεκίνησε. Άρα, λοιπόν, η παρατήρησή σας για το Μπιτς Βόλεϊ, ναι, ευσταθεί όσον αφορά την εικόνα. Όμως, δεν ανήκει στο Υπουργείο Αθλητισμού. Ανήκει στην Περιφέρεια και η Περιφέρεια συμφώνησε με την Κυβέρνηση και την Ευρώπη να μετεξελίξουν το συγκεκριμένο αυτόν χώρο σε κάτι, το οποίο επί πολλά χρόνια, συζητιέται από όλα τα Κόμματα και τώρα βρίσκεται σε φάση ξεκινήματος υλοποίησης.

Υπάρχουν άλλα Ολυμπιακά Ακίνητα, τα οποία, αυτή τη στιγμή, κύριε Βρούτση, Υπουργέ Αθλητισμού, βρίσκονται σε εξέλιξη ή παραμελημένα;

Θα σας έλεγα ότι όλα βρίσκονται σε μία φάση αναδόμησης ή εκσυγχρονισμού ή βελτίωσης. Θα σας πω, λοιπόν, ότι παραδείγματος χάρη, το μεγάλο, το μοναδικό, που έχουμε ως ελληνικός αθλητισμός να λέμε ότι είμαστε περήφανοι, είναι το ΟΑΚΑ. Στο ΟΑΚΑ, αυτή τη στιγμή, βρίσκονται έργα 111 εκατομμυρίων ευρώ. Να ξαναπώ το νούμερο, 111 εκατομμυρίων ευρώ ! Το Σεπτέμβριο του 2023 πάτησα το κουμπί και έκλεισε. Γιατί το έκλεισα; Χρησιμοποιώ πρώτο πρόσωπο, γιατί ήταν απόφαση ενός, που είχε την ευθύνη. Γιατί ήταν ανασφαλές. Ήρθε η μελέτη και έδειξε ότι το ΟΑΚΑ δεν έχει στατική επάρκεια και μέσα σε 24 ώρες το ΟΑΚΑ έκλεισε. Θυμάστε τις σεισμικές αντιδράσεις, που υπήρξαν και στον αθλητισμό και σε όλη την κοινωνία της χώρας μας. Έκλεισε το ΟΑΚΑ. Είχαμε πει ότι δεν κλείνει, δεν βάζουμε λουκέτο. Θα κλείσει, μέχρι να αποκτήσει και πάλι στατική επάρκεια. Και ξεκινήσαμε. Μετά από 8 μήνες, ξανάνοιξε το ΟΑΚΑ και σήμερα, με έργα 111 εκατομμυρίων ευρώ, βρίσκεται στη μεγαλύτερη αναμόρφωση του και θα γίνει καλύτερο και απ’ ό,τι ήταν στο παρελθόν.

Μέσα στο ΟΑΚΑ - έχετε δίκιο, αλλά αφήσατε ένα χρονικό διάστημα και ίσως, δεν έχετε ενημερωθεί - ήταν το κλειστό Προπονητήριο, το ονομαζόμενο «Προπονητήριο Τεντόγλου - Μανόλο», που οι κορυφαίοι μας αθλητές δυσανασχετούσαν και αν δείτε και τα βίντεο στο Facebook, έχουν εντονότατα παράπονα. Εκεί ήταν οι κουβάδες, που έτρεχαν τα νερά. Είναι μία αλήθεια. Τι συνέβη; Το επισκέφτηκα, τον Οκτώβριο του ‘23. Συγκλονίστηκα. Και αυτό αφορά όλους μας. Αφορά όλους μας, ΠΑΣΟΚ, ΣΥΡΙΖΑ, όλα τα Κόμματα, γιατί κανείς δεν είχε μιλήσει. Βλέπαμε μόνο τις αναρτήσεις του Τεντόγλου, που κι εγώ δεν το πίστευα ότι θα ήταν έτσι και όμως το διαπίστωσα. Τα δίχτυα και η εικόνα μέσα ήταν αποκαρδιωτική. Ίσως και πάνω από 30 - 40 χρόνια ήταν τα όργανα, που υπήρχαν μέσα εκεί. Η εντολή, που δόθηκε, ήταν μέσα σε τρεις μήνες να αναμορφωθεί. Και πράγματι, τον Φεβρουάριο του ‘24, μιλάμε για ένα υπερσύγχρονο πλέον κλειστό, στο οποίο και ο Τεντόγλου και ο Πομάνσκι και ο Μανόλο έκαναν πολύ καλές δηλώσεις και νιώθουν χαρούμενοι και περήφανοι, που επιτέλους βγάλαμε τους κουβάδες, έγιναν μονώσεις, μπήκαν καινούργια υλικά, έγινε ολοκαίνουργιο. Μία εκκρεμότητα υπάρχει. Το ταρτάν. Το ταρτάν βρίσκεται σε εξέλιξη. Όχι μόνο μέσα στο κλειστό, σε όλο το ΟΑΚΑ. Ένα έργο 5.800.000 €. Του οποίου η ολοκλήρωση, μέσα στο κλειστό Προπονητήριο Τεντόγλου, θα γίνει τον επόμενο μήνα. Και ολοκληρώνεται πλέον ένα ακόμα έργο, το οποίο είχε να γίνει, πάνω από 20 χρόνια. Ταρτάν υπερσύγχρονο, μέσα σε όλα τα γήπεδα, σε όλο το στάδιο του ΟΑΚΑ.

Υπάρχουν άλλα πράγματα; Βεβαίως, το Καυταντζόγλειο. Το Καυταντζόγλειο, ξέρετε, ότι όταν ανέλαβα Υπουργός, με την υπουργική απόφαση τη συγκεκριμένη, τη γνωστή, περί ασφάλειας, έκλεισε. Δεν είχε ούτε πυρασφάλεια, ούτε στατική επάρκεια. Άνοιξε το Καυταντζόγλειο; Άνοιξε. Με τι όρους άνοιξε; Με τους σχετικούς όρους ασφαλείας. Για να μην παρερμηνεύεται η έννοια της ασφάλειας, γιατί πολλές φορές κακοποιείται στη διαχείριση του λόγου. Η ασφάλεια είναι πάντα σχετική. Έχει να κάνει με τι ευθυγραμμίζεται, σε επίπεδο αναγκαίου θεσμικού πλαισίου, που έχει προβλέψει η πολιτεία. Η πολιτεία, λοιπόν, για λόγους ασφάλειας, έχει προβλέψει κάποια συγκεκριμένα πράγματα, τα οποία δεν τηρούνταν. Όπως έκλεισε το ΟΑΚΑ, έκλεισε και το Καυταντζόγλειο και κατόπιν άνοιξε πάλι το Καυταντζόγλειο.

Άνοιξε με συγκεκριμένους όρους ασφάλειας, στατικής επάρκειας το μισό γήπεδο. Έτσι μπήκε ο «ΗΡΑΚΛΗΣ», για πρώτη φορά, μέσα στο γήπεδο και η πυρασφάλεια βρίσκεται σε εξέλιξη, για πρώτη φορά, στο Καυταντζόγλειο. Δεν είχε το Καυταντζόγλειο άδεια πλήρους πυρασφάλειας σε όλες τις αθλητικές εγκαταστάσεις. Άρα, γίνονται βήματα; Γίνονται βήματα. Γίνονται άλματα; Όχι. Γίνονται βήματα σταθερά, αποφασιστικά και συγκεκριμένα.

Τι άλλο έκλεισε, στη Θεσσαλονίκη; Γιατί περίμενα κάποιος να μου το πει. Πριν από 15 μέρες, έκλεισε το Εθνικό Κολυμβητήριο της Θεσσαλονίκης. Γεγονός; Ναι, σοβαρό γεγονός. Πόσα παιδιά έκαναν εκεί κολύμπι; Δεκάδες. Και όλα αυτά βγήκαν εκτός. Γιατί; Για λόγους ασφάλειας. Δεν υπήρχε ούτε στατική επάρκεια, δεν υπήρχε πυρασφάλεια, δεν υπήρχε τίποτα και τώρα, που μπήκαν οι κανόνες και κλειδώσαμε 28/2/2025, με τη διάταξη νόμου, που ψηφίσαμε και στη Βουλή. Την ψηφίσατε όλοι, στο τελευταίο νομοσχέδιο. Να οριστικοποιήσουμε το πλαίσιο ασφάλειας μια και καλή στις αθλητικές εγκαταστάσεις. Από 1η Μαρτίου πλέον, κλείσαμε και το Εθνικό Κολυμβητήριο. Αρμοδιότητα του Πανεπιστημίου Θεσσαλονίκης και δική του ευθύνη να συνεχίσει την προσπάθεια μαζί με το ΕΑΚ Θεσσαλονίκης, για να ανοίξει.

Όλα αυτά είναι πράγματα, τα οποία δεν είναι ούτε λόγια ούτε ευχές. Γίνονται. Σας μιλάω με πραγματικά στοιχεία. Όπως τώρα, σας καλώ παραδείγματος χάριν, στις 27 Μαρτίου, να έρθετε να εγκαινιάσουμε ένα έργο, το οποίο δεν έχει ξαναγίνει ποτέ, όλοι μαζί, με όλες τις ομοσπονδίες, με τον κόσμο του αθλητισμού, όχι πάρα πολλοί. Οι εκπρόσωποι της Βουλής εννοείται. Είναι το εργομετρικό του Ολυμπιακού μας εμβληματικού Αθλητικού Κέντρου, που λέγεται ΟΑΚΑ. Για πρώτη φορά, η Ελλάδα αποκτά. Έχει ήδη γίνει. Αγοράστηκαν τα μηχανήματα. Λειτουργεί με γιατρούς ένα από τα πιο σύγχρονα εργομετρικά κέντρα της Ευρώπης, που και για πρώτη φορά και άτομα με αναπηρία, αλλά και αθλητές Ολυμπιονίκες θα μετρούν, με τους προπονητές τους τη δύναμή τους, τη μυϊκή τους μάζα, ό,τι πιο σύγχρονο υπάρχει. Στις 27 Μαρτίου, σας καλώ να είμαστε εκεί όλοι, σε μία σεμνή εκδήλωση εγκαινίων, να δούμε αυτό το αθλητικό κέντρο του εργοδυναμικού, μέσα στο ΟΑΚΑ, να ξεκινάει, με δύο κορυφαίους αθλητές, έναν Παραολυμπιονίκη και έναν Ολυμπιονίκη, να δοκιμάζουν τα όργανα, ενώπιος ενωπίω, για να δείξουμε και αυτή την εικόνα.

Και τον άλλο μήνα, θέλω να σας παρακαλέσω να πάμε μαζί να δείτε, πραγματικά, τι έκανε η πολιτεία, στην Παιανία. Τα δύο πλήρως εγκαταλελειμμένα, στοιχειωμένα, ερειπωμένα, αθλητικά κέντρα, που ήταν έρμαιο κλοπής, τα δύο εμβληματικά αθλητικά κέντρα της Παιανίας, που φτιάχτηκαν το 2004 και εγκαταλείφθηκαν, αυτά, λοιπόν, σήμερα, αποτελούν ό, τι πιο ωραίο υπάρχει στην Ελλάδα. Το ένα δόθηκε στην ξιφασκία. Η Ομοσπονδία ξιφασκίας, ήδη, κάνει αγώνες. Έχει συγκλονιστεί όλη η Ομοσπονδία της ξιφασκίας, γιατί είναι από τα πιο εμβληματικά κέντρα. Δεν περίμενε ποτέ ότι η ξιφασκία θα έπαιρνε τέτοιο εμβληματικό αθλητικό κέντρο. Το δεύτερο είναι του στίβου. Ο στίβος αποκτά ένα εμβληματικό κλειστό αθλητικό κέντρο από τα πιο σύγχρονα, που μπορούσε να φανταστεί. Και η άδεια, που δώσαμε, με τη δική σας ψήφο, στο νομοσχέδιο το τελευταίο, δίνει τη δυνατότητα πλέον να ανοίξουν και οι υπόλοιπες θέσεις και να γίνουν συγκεκριμένα μεγάλα αθλητικά γεγονότα σε αυτά τα αθλητικά κέντρα.

Δεν έχω κάτι άλλο να προσθέσω. Ήθελα να δώσω αυτές τις γενικές απαντήσεις. Να σας πω ότι προχωράμε, παλεύουμε, προσπαθούμε να κάνουμε ό,τι μπορούμε καλύτερο. Κυρία Ασημακοπούλου, επειδή αναφερθήκατε και χαίρομαι, που διαβάσατε τις δηλώσεις μου, στα 100 έργα, που γίνονται, αυτή τη στιγμή, στην Ελλάδα. Είναι 100 μικρά, μεσαία και μεγάλα. Όχι, επειδή, ξαφνικά, ξυπνήσαμε ένα πρωί και βρήκαμε έναν πακτωλό χρημάτων, αλλά με ορθολογικό τρόπο, με νοικοκύρεμα πολλών πραγμάτων, αρχίζουμε και κάνουμε ένα άπλωμα, σε όλη την Επικράτεια, με δικαιοσύνη, με ισόρροπο τρόπο, έτσι όπως θα πρέπει να είναι ένας Υπουργός Αθλητισμού και μια Κυβέρνηση και να βλέπει κάθε γωνιά της Ελλάδας, με την ίδια αγάπη και το ίδιο πάθος, χωρίς μεροληψίες.

Κλείνω με κάτι, το οποίο θέλω να αποτελέσει στοιχείο προβληματισμού μεταξύ μας. Δεν είμαστε εδώ, για να κάνουμε μόνο πολιτικές τοποθετήσεις. Θέλω να σας πω κάτι, το οποίο από την πρώτη στιγμή, που ανέλαβα, με προβληματίζει εντονότατα. Είναι το θέμα των αθλητικών εγκαταστάσεων και της κατασκευής τους. Αυτό διαπερνά Κόμματα, Κυβερνήσεις, όλους μας.

Το συγκεκριμένο, λοιπόν, ζήτημα, για να σας δώσω την εικόνα, εδώ και δεκαετίες, έχει να κάνει με την εξής διαδικασία, ακολουθούμενη από όλους τους Υπουργούς. Με ποια κριτήρια αποφασίζουμε να γίνει μια αθλητική εγκατάσταση κάπου; Θέλετε να σας πω; Θα σας πω, λοιπόν, εγώ. Είναι ρητορική η ερώτηση προς εσάς. Δυστυχώς, δεν υπάρχουν κριτήρια. Με όρους πελατειακής σχέσης, φιλικής σχέσης, κομματικής σχέσης, αυτοδιοικητικής σχέσης, έτσι χτίστηκαν οι αθλητικές εγκαταστάσεις στη χώρα μας και αυτό διαπερνά όλο το πολιτικό σύστημα. Θα μπορούσε να είναι διαφορετικά; Ναι, θα μπορούσε. Μπορούμε να το αλλάξουμε; Ναι, μπορούμε να το αλλάξουμε και θα ήθελα τις ιδέες σας, τις απόψεις σας, όχι για τα υφιστάμενα κτίρια, τα οποία πάμε να τα επενδύσουμε και να τα ξαναφτιάξουμε, αλλά για ό,τι γεννιέται στο μέλλον, ως κάτι καινούργιο, που πάει το Κράτος να ακουμπήσει τα χρήματα του φορολογούμενου πολίτη, υπέρ του αθλητισμού. Δεν πρέπει να κατηγοριοποιήσουμε, κύριε Καλλιάνο, ένα πλαίσιο, μέσα από το οποίο να ξέρουμε τι κάνουμε, πού το κάνουμε, γιατί το κάνουμε και κυρίως, προσέξτε, πώς συντηρείται;

Το πώς συντηρείται δεν το έχει πει κανένας. Έρχονται οι δήμαρχοι, διαχρονικά, ανεξαρτήτως κυβερνήσεως, επαιτούν και απαιτούν έναν αθλητικό χώρο στο δήμο τους, για λόγους, ξέρετε, να δείξω ότι έχω και εγώ κάνει μια αθλητική εγκατάσταση, χωρίς αυτή η αθλητική εγκατάσταση να μπορεί να αξιοποιηθεί στο μέγιστο, που θα μπορούσε να γίνει σε ένα άλλο δήμο, που έχει περισσότερα παιδιά και περισσότερα αθλητικά σωματεία. Αυτό δεν το αξιολόγησε ποτέ κανένας. Καταλαβαίνετε τι λέω.

Και το δεύτερο στοιχείο: Όταν ένας δήμαρχος πάρει ένα τέτοιο αθλητικό κέντρο, μια αθλητική εγκατάσταση, με τι πόρους το συντηρεί; Περνά η πρώτη περίοδος - 2, 3, 5 χρόνια - και μετά, όταν αρχίζει πλέον το αθλητικό κέντρο να έχει ανάγκες συντήρησης, έρχεται προς την Πολιτεία και λέει «δώσε μου λεφτά για να το συντηρήσω». Ε, αυτό δεν είναι σωστό και νομίζω ότι αυτό πρέπει να το αλλάξουμε και αν θέλετε να το αλλάξουμε, είμαι μαζί σας να το αλλάξουμε, με μια πραγματική μεταρρύθμιση, η οποία θα έχει να κάνει με οτιδήποτε καινούργιο ερχόμαστε να επανατοποθετήσουμε, με πόρους του φορολογούμενου πολίτη, για να φτιάξουμε μια αθλητική εγκατάσταση στην Ελλάδα, να κατηγοριοποιήσουμε, να κάνουμε κριτήρια, όχι μόνο ως Επιτροπή. Να φτιάξουμε και εκείνη την Επιτροπή, η οποία θα μπορεί να αξιολογεί με επιστημονικούς όρους το τι φτιάχνουμε και γιατί το φτιάχνουμε. Σήμερα, πλέον, δεν υπάρχει κάτι, το οποίο να μας πει «δεν γνωρίζω», διότι με τον «Κούρο» γνωρίζουμε τα πάντα, γνωρίζουμε σε κάθε νομό, όλο τον αθλητισμό, τον αριθμό των αθλητών, τον αριθμό των σωματείων, σε τι εξειδικεύεται περισσότερο ένας δήμος, ένας νομός, άρα μπορούμε να έχουμε την απόλυτη γνώση του τι θέλουμε να κάνουμε στο μέλλον, σε κάποια περιοχή, γιατί οι πόροι δεν είναι απεριόριστοι, οι πόροι είναι συγκεκριμένοι και πρέπει να τους σεβόμαστε, όχι μόνο γιατί είναι του φορολογούμενου πολίτη και έτσι πρέπει να είναι, πρέπει το 1 ευρώ στον αθλητισμό να γίνεται 10, σε αθλητική υπεραξία και αυτό, για να γίνει, πρέπει η οποιαδήποτε επιλογή μας να είναι η αποτελεσματικότερη και όχι η τυχαία ή η συμπτωματική ή η φιλική ή η πελατειακή.

Αυτά είχα να σας πω. Σας ευχαριστώ για τη συζήτηση αυτή. Είμαι στη διάθεσή σας και πάμε στην Ολομέλεια να πούμε τα υπόλοιπα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής» και στο σημείο αυτό, προχωρούμε στην ψηφοφορία:

Ο Εισηγητής της Πλειοψηφίας, κ. Καλλιάνος, ψηφίζει υπέρ.

Η Εισηγήτρια της Μειοψηφίας, κυρία Σταρακά, επιφυλάχθηκε.

Η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κυρία Κοντοτόλη, επιφυλάχθηκε.

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Δελής, δήλωσε «παρών».

Η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κυρία Ασημακοπούλου, επιφυλάχθηκε.

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Ζεϊμπέκ, επιφυλάχθηκε.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Βορύλλας, επιφυλάχθηκε.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Καραναστάσης, επιφυλάχθηκε και

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Κόντης, επιφυλάχθηκε.

Συνεπώς, το σχέδιο νόμου του Υπουργείου Παιδείας, Θρησκευμάτων και Αθλητισμού «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Κεφαλά Μαρία Αλεξάνδρα, Γιώργος Ιωάννης, Δεληκάρη Αγγελική, Σενετάκης Μάξιμος, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Χρυσομάλλης Μιλτιάδης, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Γκολιδάκης Διαμαντής, Κυριάκης Σπυρίδων, Συρεγγέλα Μαρία, Λιβανός Μιχαήλ, Ακτύπης Δημήτριος, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Τσιλιγγίρης Σπυρίδων (Σπύρος), Σταρακά Χριστίνα, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ζεϊμπέκ Χουσεϊν, Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων και Κόντης Ιωάννης.

Τέλος και περί ώρα 17.50’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**